
Descripturus  sum  primo  loco  sarcoma,  cujus  et  decursum  observavi  et  structuram  anatomi- 
cam inquisivi.  Superficies  ejus  in  magnam  partem  exulcerata  erat,  ita  ut  fungi  medullaris  solitam 
speciem  praeberet.  Ortum  erat  in  nervo  mediano , cujus  mutatio  sarcomatosa  fines  tumoris  longe 
superabat.  Morbus  tam  multis  iisque  tam  claris  symptomatibus  excellebat , ut  vel  vivente  aegrota, 
quae  esset  natura  ejus  praesagiri  posset. 

Friederika  P undeviginti  annos  nata,  Golmensis,  jam  decimo  tertio  die  Maji  anni 

MDCCCLVI  nosocomium  medicum  adierat.  Hic  in  numerum  earum  aegrotarum  est  recepta,  qui 
extra  urbem  habitantes  curantur,  etiamsi  non  continuo  observari  possint.  Itaque  in  annalibus  cli- 
nicis notatum  invenio,  laborasse  aegrotam  per  annum  et  quod  excurrit  debilitate  brachii  sinistri  et 
doloribus  indicis  ejusdem  lateris.  Hos  quidem  dolores  intermittentes  esse,  durare  per  aliquot  horas 
interdum  per  totam  noctem,  esse  tam  crudeles,  ut  lacrimas  et  clamores  moveant.  Maciem  humeri 
et  antibrachii  satis  conspicuam  quamvis  non  enormem  esse ; contra  manus  siccitatem  admodum  con- 
spicuam. Prae  ceteris  macer  index  est,  in  quo  dolores  neuralgici  maxime  insaeviunt,  aliquanto 
minus  pollex,  cujus  musculi  — si  eum  qui  opponens  vocatur  exceperis  — paene  evanuerunt.  Ac- 
cedit anaesthesis  digiti  secundi  et  tertii.  Ceterum  nihil  est  quod  a norma  recedat , et  habitus  puel- 
lae sanus,  imo  florens.  Frictiones  spirituosae,  unguentum  ex  Chloroformio  paratum  in  usum  vocata 
sunt.  — Elapso  mense,  cum  rediret  puella,  doctissimus  Schweiggerus,  qui  tunc  tempore  archiatro 
ad  manus  esset,  eundem  rerum  statum,  nulla  praesente  corporis  turba,  conspexit. 

Quo  facto  aegrota  diu  non  rediit  donec  die  trigesimo  primo  Decembris  ejusdem  anni  in  noso- 
comium chirurgicum  reciperetur.  Habebat  enim  nunc  tumorem  ovo  aequalem  inter  pollicem  et  in- 
dicem manus  sinistrae  positum.  Itaque  tumor  in  eadem  manu  insidebat,  quae  jam  diu  aegrotaverat, 
et  vehementissimos  dolores  excitaverat.  Jam  cum  admodum  timida  esset  aegrota,  quaerentibus 
nobis  quaenam  causa  quaeque  origo  morbi  fuisset,  plurimae  difficultates  obstrepuerunt.  Enimvero 
dubitari  nequit  serius  tumorem  ortum  esse  quam  die  decimo  mensis  Junii,  qui  erat  ultimus  quo  in 
nosocomio  medico  manus  accuratissime  exploraretur.  Retulit  aegrota  tumorem  ita  incepisse,  ut 
in  hac  plica,  quae  indicem  a palma  manus  dirimit,  nodulus  exstiterit,  qui  celeriter  increscens 

m palmam  se  insinuaret  et  sensim  emolliretur.  Dolores  nervosi , qui  prius  in  apice  indicis  saevis- 
simi luerant,  jam  plane  evanuere  et  in  tumorem  increscentem  se  recepere.  Hic  minus  aegrotam 
cruciabant,  et  non  tam  continuis  quam  intermittentibus  ictibus  vexabant.  — 

Invenimus  puellam  si  habitum  corporis  et  vultus  colorem  respicis  egregie  valentem , quae 
praeter  malum  sinistrae  manus  et  favum  capitis,  quo  laborabat,  nullo  unquam  se  laborasse  morbo 
praedicat.  Mammae  parum  evolutae,  menses  nondum  conspicuae.  Tumor  subjecti  fluidi  mollitiem 
simulat,  non  pellucidus  est,  et  ubi  vel  leviter  comprimitur,  maximeque  in  pollicis  confiniis  dolorem 
saevissimum  efficit.  Incipit  a basi  indicis  et  ad  thenar  usque  porrigitur.  Cutis  superjecta  coerulea, 
lucida,  tensa.  Vena  in  medio  thenare  conspicua  est,  lividi  coloris,  ramulos  paene  purpureos  undi- 
que transmittens.  — - Totum  brachium  sinistrum  minus  robustum  est  quam  dextrum.  Voluminis 
discrimen  in  medio  humero  tribus  centimetris  aequat,  prope  cubitum  uni  cum  dimidio.  Quod  ad 
singulos  musculos  attinet,  nullum  vidimus,  qui  prae  ceteris  atrophia  excelleret,  verum  omnes  partes 
humeri  et  brachii  pari  macie  affectae  sunt.  Longitudo  brachiorum  ab  humero  usque  ad  carpum  eadem 
deprehenditur,  quamvis  et  ossa  manus  sinistrae  atrophiam  manifestam  exhibeant.  Prae  ceteris 
index  brevitate  excellit,  quem  vel  digitus  quintus  ejusdem  manus  et  magnitudine  et  robore  superat, 
quique  cum  indice  dextrae  comparatus  duobus  centimetris  brevior  deprehenditur.  Praeterea  pollux 
brevissimus,  nimirum  decem  fere  millimetris  brevior  quam  in  sana  manu;  quae  mutatio  maxime 
in  secundum  articulum  cadit.  In  tertio  quidem  digito  minus  enormis  atrophia  est,  etiamsi  satis 
conspicua.  Quartus  et  quintus  digitus,  si  magnitudinem  quaeris,  nihil  mutati.  — Itaque  in  tanta 
partium  deformitate  facilius  oriri  suspicio  potuit,  partes  brevitate  insignes  tales  esse,  quales  primo 
evolutionis  vitio  exstiterint;  Aegrota  vero  asseverat  totam  manus  sinistrae  anomaliam  sero  ortam 
et  ab  ipso,  cujus  decursum  clecripsimus  morbi  initio  repetendam  esse,  neque  enim  ante  annum  unum 
cum  dimidio  discrimen  utriusque  manus  omnino  ullum  affuisse.  — Digitus  secundus  et  tertius,  si  in 
vola  manus  acu  punguntur,  nullos  dolores , imo  ne  sensum  quidem  movent.  Similiter  totus  digitus 
tertius  et  duo  articuli  extremi  digiti  secundi  a dorsali  parte  anaesthesi  laborant.  Quod  pollicem 
attinet  facultas  sentiendi  obtusa,  etiamsi  non  prorsus  deleta.  Motus  horum  trium  digitorum  diffi- 
cilis et  imperfectus  est,  quamquam  dubitare  licet,  utrum  causa  hujus  rei  in  nervorum  morbo  an  in 
tumore , qui  tendines  musculorum  comprimat , quaerenda  sit.  — Nervus  medianus  inde  a cubito 
usque  ad  articulationem  manus  ita  affectus  est , ut  compressionis  impatiens  evadat,  imprimis  prope 
carpum,  ubi  aliquis  quasi  nodulus  nervi  tactu  percipi  videbatur.  — 

De  natura  morbi  difficile  judicium ! Quamvis  tumoris  ratio  talis  esset,  qualis  carcinomatis 
medullaris  ej usque  mollioris,  tamen  valetudo  corporis  nequaquam  turbata,  et  glandularium  cubita- 
lium et  axillarium  sana  conditio  huic  suspicioni  contradixerunt.  Praeterea  tumor  in  summo  apice 
ita  fluctuabat,  ut  potius  abscessus  lymphatici  speciem  prae  se  ferret.  Quae  quum  ita  essent,  visum 
est  acum  exploratoriam  in  tumorem  immittere,  ut  certius  de  eo  judicium  esset.  Feci  operationem 
ipso  die  quo  aegrota  in  nosocomium  reciperetur  ita , ut  instrumentum  adhiberem  notissimum , quod 
in  operatione  hydroceles  palliati va  in  usum  vocatur,  quae  ars  superbo  » akidopeirastices « nomine 
gloriatur.  Profluxit  pauxillum  fluidi  ut  videbatur  mucilaginosi  et  subflavi,  quod  tamen  sanguine 
subito  insequente  ita  contaminabatur , ut  accuratius  examinari  non  posset.  In  tubulo  extracto  sub- 
stantia inventa  est,  quae  cylindri  flaviusculi  et  gelatinosi  speciem  haberet.  Haec  mollissima  sub- 

stantia  erat,  et  sicuti  microscopii  ope  inventum  est,  cellulas  continebat  pallidas,  fusiformes,  cum 
nucleis  magnis,  opacis,  semiovalibus,  cellulam  paene  replentibus.  — 

At  ipsa  punctionis  operatio  plurimum  nocere  visa  est.  Vulnus  ex  ea  remanens,  quod  primis 
diebus  aliquantum  fluidi  aquosi  et  rubescentis  evacuaverat,  non  sanatum  est.  Hinc  tumor  subito 
increscens  cutem  extenuatam  penetravit  et  superficiem  laevem,  ex  nigro  rubram,  ulcerosam  exhibuit. 
Die  decimo  sexto  hujus  anni  aegrota  de  vehementioribus  in  decursu  nervi  doloribus  primum  con- 
questa est.  Trunci  autem  nervi  sensibilitas,  ubi  manu  in  antibrachio  comprimebatur  in  dies  incre- 
vit, et  maxime  in  ea  parte,  ubi  prope  carpum  tuberculum  ostendisse  demonstravimus.  Ipsum  tuber- 
culum aliquantum  adauctum  apparuit,  et  vel  levissime  tactum  atroces  procreabat  dolores.  Sequen- 
tibus decem  fere  diebus  in  usum  vocata  sunt  morphium,  unguenta  et  linimenta  ex  opio  parata,  hiru- 
dines, cucurbitae,  quo  facto  sensibilitas  nervi  paullisper  imminuta  est. 

Etiamsi  vulnus  satis  late  patebat,  et  saniem  copiosissimam  porrigebat,  nulla  valetudinis 
infirmitas,  nulla  tumefactio  glandularum  lymphaticarum  apparuit.  Considerantibus  igitur  nobis, 
qui  dolores  quaeque  paralysis  tumori  conspicuo  praecesserint,  et  animo  reputantibus  quod  micro- 
scopica  inquisitio  de  textura  partium  morbosarum  docuerat,  probabile  visum  est  sarcoma  adesse 
molle  ab  ipso  nervo  mediano  profectum.  Quod  autem  medendi  methodum  attinebat,  tumorem 
cultri  ope  resecandum  esse  statuimus  inprimis  propterea , quod  sanguinem  saepe  copiosissimum 
effundebat,  vix  ulla  artis  ope  retinendum.  — Itaque  die  operationis  — quum  ex  receptione  puellae 
in  nosocomium  mensis  elapsus  esset  — tumor  pugni  magnitudinem  adaequabat,  duosque  trientes 
volae  manus  occupans  omnem  eam  partem  obtinebat,  quae  inter  bases  secundi  tertiique  digiti  atque 
carpum  sita  est ; Scilicet  brevissimo  etiam  tempore  ita  auctus  est , ut  circa  metacarpum  pollicis  pro- 
fectus duo  tubera  efficeret  maxime  dolorosa,  quo  loco  pollex  metacarpo  insidet.  — 

\ ir  illustrissimus  Blasius,  praeceptor  pie  colendus,  pro  ea  qua  semper  in  me  usus  est  humani- 
tate operationem  instituendam  mihi  demandavit.  Etiamsi  dubitari  non  potuit,  operationem  et  facilio- 
rem et  minus  periculosam  esse  futuram,  si  tota  manus  amputaretur,  tamen  statuimus  servandos  esse 
digitos  duos,  videlicet  quartum  et  quintum,  qui  longa  exercitatione  ita  erant  exculti,  ut  ad  omne 
genus  operarum  aptissimi  essent.  Itaque  simul  cum  tumore  tres  tantum  digitos,  qui  supersunt, 
resecuimus.  Incisura  in  volam  manus  facta  aliquantum  in  antibrachium  protracta  est,  ita  ut  una 
pars  nervi  duo  pollices  et  quadrantem  longa  miroque,  ut  videbatur,  modo  degenerata  exstirparetur. 
Haec  igitur  pars  simul  cum  tumore,  quocum  cohaerebat,  est  resecta.  Duo  denique  lobi  cutanei  ex 
dorso  manus  confecti,  ad  obtegendos  vulneris  parietes  adhibiti  sunt.  — 

Iam  tumoris  accuratissima  examinatio  facta  est.  In  ipsa  operatione  accidit,  ut  pars  tumoris, 
quae  ulceratione  denudata  esset,  quaeque  ovi  magnitudinem  haberet,  a reliquis  secerneretur  et  in 
humum  decideret.  Ibi  in  particularum  magnam  multitudinem  distracta  est.  Haec  quidem  in  hu- 
mum delapsa  materies  partim  mollissima  fuit,  cerebro  putrescenti  quoad  cohaesionem  similis  et 
colore  sanguineo,  partim  aliquanto  minus  mollis  etiamsi  manibus  facillime  comprimenda,  subfiava, 
et  fibrinae  sanguinis  comparabilis.  Enimvero  nihil  ejus  succi  evacuari  potuit,  qui  carcinomatibus  et 
inprimis  mollioribus  proprius  est.  Passim  textura  » fasciculata « offendebatur.  Ad  massam  subfia- 
vam,  cujus  supra  mentionem  feci,  partes  pleraeque  pertinebant,  quae  in  amputato  metacarpo  firmius 
inhaerebant.  Ii  tantum  lobuli  tumoris,  qui  dorsum  manus  occupabant,  colore  magis  opaco  et -ex 

albo  rosaceo  erant.  Adde  quod  totus  tumor,  si  a locis  ulceratis  discesseris,  sub  cute  tenuissima  pro- 
xime patebat,  divisus  nimirum  in  lobos  et  lobulos  rotunda  forma  insignes.  — 

His  cum  lobulis  nervi  mediani  resecta  pars  cohaeret,  cujus  diametrum  octo  millimetrorum 
invenimus,  et  quae  praeterea  prope  carpum  intumescendam  fusiformem  3/4”  longam  habet.  Totus 
nervus  ex  rubescente  flavus  et  in  marginibus  pellucidus  deprehenditur.  Quae  quidem  immutatio, 
quum  totam  nervi  excisi  longitudinem  occuparet,  dubium  esse  non  potuit,  vel  eam  partem,  quae  in 
brachio  remanserat  morbose  esse  affectam.  Intumescentia  fusiformis,  de  qua  satis  diximus,  facta 
forte  incisione,  massam  mollissimam  flavescentem  et  cicere  haud  multo  minorem  protrudit.  Quod 
autem  arctiorem  conjunctionem  nervi  cum  tumore  attinet,  volumen  ejus  ultra  intumescendam  illam 
fusiformem  subito  imminuitur,  deinde  autem  rursus  augetur,  ita  ut  tunica  ejus  externa,  in  aliquod 
quasi  infundibulum  expansa , basin  tumoris  excipiat.  Hanc  quidem  tunicam  forcipis  ictu  aperui, 
quo  facto  massa  flava  et  gelatinosa,  quae  eam  implebat,  oculis  se  obtulit  cum  ipsa  tumoris  substantia 
confluens.  Quae  quum  ita  essent,  facile  perspicitur,  quomodo  tunica  semel  aperta  explicari  et  plane 
explanari  potuerit.  Facta  etiam  apertura  perspectum  est,  substantiam  gelatinosam,  quamquam  tunicae 
non  plane  inhaerebat,  tamen  aliquanto  densiorem  prope  parietes  esse,  quam  in  medio  tubulo.  Con- 
sistentia parenchymatis  in  tunica  contenti  finem  resecti  nervi  versus  aliquantum  aucta  est,  volumen 
trunci  paullisper  decrescit , quae  omnia  demonstrant , morbosas  commutationes  ad  centrum  versus 
imminui.  In  media  hac  quae  nervum  implet  substantia  gelatinosa,  vel  vaginae  nervi  cellulosae 
appositae,  singulae  fibrillae  inveniuntur,  vel  flavescentes,  vel  rubescentes,  quae  manifesta  nervi 
mediani  elementa  sunt.  In  intumescentia  fusiformi  supra  memorata  rariores  sunt;  prope  finem  nervi 
resectum  frequentiores  truncum  denique  formant  utrimque  compressum,  lineae  unius  latitudinem 
habentem.  In  infundibulo  tunicae  nerveae,  quod  basin  tumoris  amplectitur,  tres  rami  nervi 
mediani  apparent,  qui  a lobulis  sarcomatis  ad  latera  disjecti  usque  ad  digitorum  extremitates  progre- 
diuntur, ad  centrum  versus  autem  sensim  extenuati  in  massis  illis  gelatinosis  evanescunt,  quibus 
intumescentia  fusiformis  farcta  est.  Hi  rami,  qui  neoplasmati  non  nisi  impositi  videntur,  crassitiem 
normalem  habent,  sed  tamen  tenaciores  aliquanto  et  magis  pellucidi  offenduntur.  Correspondent 
ramo  primo,  tertio,  quarto  nervi  mediani.  Secundi  rami,  qui  pollicem  et  indicem  adit,  in  palma 
manus  ne  ullum  quidem  vestigium  superest.  Itaque  nervus  volaris  indicis  radialis  in  digiti  decursu 
cultro  quaeritur.  Prope  duos  indicis  articulos  extremos  mutationem  ejus  nullam  perspicio ; contra 
in  eo  articulo,  qui  metacarpo  contiguus  est,  subito  intumescit  in  proxima  metacarpi  vicinitate  rursus 
contractus.  Haec  intumescentia  undeviginti  millimetrorum  longitudinem,  quinque  latitudinem 
habet , et  denique  in  conum  paene  rubrum  abit , cum  ipso  palmae  tumore  cohaerentem.  Induitur 
autem  tela  fibrosa  firmissima,  e qua  facta  incisione  substantia  gelatinosa  et  rubicunda  pariter  exit, 
atque  de  trunco  nervi  mediani  dictum  est.  Fibrillae  nerveae  hoc  certe  oco  nullae.  — Itaque, 
si  anamnesin  respicimus,  hoc  tumor  loco  ortus  est.  — Deinde  nervus  pollicis  volaris  ulnaris  prae- 
paratur. Hic  a morbo  primario  non  affectus  est  et  versus  palmam  tumoris  substantiam,  qua  est  cir- 
cumdatus, intrat,  ubi  in  lobo  per  haemorrhagias  emollito  longius  dissecari  nequit.  Disquisitione 
microscopica  edoctum  est,  eum  non  degeneratione  sarcomatosa,  sed  atrophia  tantum  mutatum 
esse.  — 

Quod  ad  structuram  elementarem  attinet,  neoplasma  ad  eos  tumores  referendum  est,  quos 
Forsterus  » Faser-Kern-Geschwulste « appellat.  (Bennettii  et  Paceti  «Fibro-nucleated  growths«. 


Johannes  Muelleri  «Markschwamm  mit  geschwanzten  Korperchen «.)  Tumor,  quum  per  aliquot 
horas  aquae  immersus  fuisset,  multis  in  locis  texturam  fasciculatam  manifestabat , ita  ut  facili  negotio 
in  varios  fasciculos  distrahi  posset.  (Carcinoma  fasciculatum.)  In  partibus  vero  mollioribus  massae 
exstant  structuram  perspicuam  non  habentes  et  gelatinosae.  Microscopii  auxilio  primum  nuclei 
inveniuntur  arctissime  inter  se  cahaerentes , lineolis  opacis  adumbrati , substantiam  granulosam  et 
nucleolos  pellucidos  vel  unum  vel  plures  continentes.  Hi  vero  rotundi  nucleoli  sunt,  interdum 
ovales,  aliis  locis  bacillis  similes.  Nucleoli  rotundi  globulos  sanguineos  magnitudine  plerumque 
paulisper  superant.  Ii,  quos  bacillis  comparavimus,  longitudinem  habent  0,0040"'  usque  ad  0,009 1 ", 
latitudinem  0,002l'".  Quo  loco  tumor  celerrime  increvit,  minores  et  subrotundi  nuclei  prae  ceteris 
abundant,  quod  maxime  de  tumore  valet  ipsam  palmam  obtinente.  In  ea  substantia , quae  ultimo 
tempore  prope  pollicem  vehementissimis  doloribus  formata  est,  metamorphosis  adiposa  et  partium 
elementarium  interitus  se  obfert.  In  ea  denique  parte , ubi  sarcoma  neurilemate  includitur,  inprimis 
nucleoli  bacilliformes  obvii  fiunt.  Re  autem  accuratius  considerata  edoctus  sum , nucleos  illos  acido 
acetico  resistentes  in  cellulis  fusiformibus  et  admodum  pallidis  inclusos  esse.  Quod  genus  structurae 
mea  quidem  opinione  ad  totum  hoc  sarcomatum  genus  pertinet,  ita  ut  tumor  quem  «Faser-Kern- 
Geschwulst«  dixerit  Foersterus  stricto  quidem  sensu  admitti  nequeat.  Nimirum  in  tali  genere 
sarcomatum,  ut  ex  nonnullis  disquisitionibus  concludam,  cellularum  juxta  positarum  parietes  tam 
arcte  inter  se  cohaerent,  ut,  si  in  microscopii  usum  divellatur  pars,  saepius  quasi  enucleati  appa- 
reant nuclei  quam  cellulae  incolumes.  Itaque  et  in  hoc  tumore , quum  statim  post  operationem  et 
plane  recens  examinaretur,  praeter  nucleos  solitarios  vix  quidquam  repertum,  quum  tamen  eae 
partes,  quae  per  aliquot  dies  in  solutione  kali  bichromici  conservatae  et  maceratae  essent,  nucleos 
in  cellulis  fusiformibus  inclusos  facillime  observari  sinerent.  Denique  tumor  vasa  sanguisera  plu- 
rima continebat,  quae  ad  genus  capillarium  pertinebant. 

Quod  ad  tres  ramos  nervi  mediani  attinet,  qui  supra  tumorem  ad  digitos  pergerent,  primo 
quidem  obtutu  praeter  duritiem  et  pelluciditatem  singulare  nihil  habebant;  at  diligentius  examinati 
degenerationem  paralyticam  eamque  perfectam  exhibebant.  Non  tubulos  nervis  proprios , sed  fasci- 
culos continebant  striis  longitudinalibus  excellentes  et  nucleis  ornatos  semiovalibus.  Magna  autem 
telae  conjunctivae  copia  obducti  et  quasi  velati  erant.  Hujus  telae  fibrillae  admodum  conspicuae, 
interdum  fibrarum  simulata  species  cellulis  fusiformibus  juxta  positis.  Quo  factum  est,  ut  nervi 
etiamsi  atrophia  perditi  nihil  immutata  crassities  videretur.  In  unoquoque  digitorum  nervo , per 
totamque  eorum  latitudinem  modo  unus,  modo  duo,  raro  tres  tubuli  nervei  apparebant  normali 
forma  instructi.  Striae  in  fasciculis  modo  memoratis  conspicuae  insignem  similitudinem  habebant 
eorum  filamentorum , quae , Hemakii  nomine  ornata , uberrima  in  intestinorum  nervis  reperiuntur 
quaeque  hodie,  jure  ut  opinor,  pro  nervis  medulla  carentibus  habentur.  Neque  dubitaverim  striatum 
istumhabitum  ad  vaginas  nervorum  referre  ex  fibrarum  degeneratione  superstites,  sed,  quae  elementa 
singulatim  observari  potuerunt,  non  plane  cum  iis  congruebant,  quae  Lentius  de  tubulis  nervorum 
atrophia  laborantibus  communicavit.  Inveni  enim,  quum  partes  microscopio  inquirendae  per  aliquot 
dies  solutione  kali  bichromici  conservata  essent,  quasi  fibrillas  perpallidas,  a telae  conjunctivae 
fibris  difficilius  distinguendas,  quae  acido  acetico  non  mutabantur  et  diametrum  exhibebant  circa 
0,0022"'.  Lineae , quae  earum  figuras  adumbrabant,  non  parallelae  currebant , sed  tubulos  indicare 
videbantur  collapsos  et  quasi  cicra  axem  torsos.  Hi  vero  tubuli , qui  pro  vaginis  nervorum  iisque 


8 


contractis  habebantur , nullibi  tamen  si  singulatim  observabantur,  nucleis  ornati  erant,  qui  tamen 
ubi  fasciculos  formabant,  copiose  occurrebant. 

Praeter  hos  fasciculos  paralytice  degeneratos , in  trunco  mediani,  et  maxime  eo  loco,  ubi  cum 
palmae  tumore  cohaerebat,  vel  quo  in  intumescendam  fusiformem  transibat,  nonnulla  filamenta 
tenuia  reperta  sunt,  quae  praecipua  mollitie  et  pelluciditate  pariter  atque  colore  subrubro  exellebant. 
Quae  filamenta  plerumque  1/i'"  crassitudinem  habentes  sub  microscopio,  eoque  partium  magnitudi- 
nem mediocriter  augente,  vaginam  ex  tela  conjunctiva  compositam  nihil  mutatam  et  strias  obscu- 
riores quum  longitudinales  tum  transversas  exhibentem  observare  sinunt.  Tabula  vitrea  vel 
tantillum  compressa  efficitur,  ut  ex  fine  vaginae  aperto  subito  massa  exeat  mollissima , sarcomatosa, 
thrombi  similis,  quae  nucleos  et  cellulas  contineat.  — Pari  mutatione  sarcomatosa  affectus  erat  is 
finis  ramorum  nervi  mediani , qui  cerebro  propior.  Ramus  enim  tertius  et  quartus,  ubi  ex  trunco 
descendunt,  per  longitudinem  pollicis  unius  strias  ex  flavo  rubescentes  habebant  et  multo  pleniores 
quasi  erant,  quam  in  digitorum  vicinitate,  quo  loco  paralytica  degeneratione  affectos  fuisse  supra 
exposui.  In  dissectione  enim  nervi  transversa,  puncta  rubicunda  apparebant,  quae  ramo  leviter  com- 
presso , velut  canaliculi  essent , particulas  vel  globulos  minutissimos  effunderent  elementis  sarcoma- 
tosis  compositos.  Hi  canaliculi  vel  decem  vel  duodecim  vaginae  erant,  quibus  fasciculi  nervorum 
secundarii  circumdari  solent.  Parietes  earum  hypertrophia  in  crassum  adaucti,  cava  autem  massa 
sarcomatosa  farcta  erant. 

Quae  res,  quum  admodum  mira  videretur  et  inaudita , communicavi  disquisitiones  meas  cum 
amico  doctissimo  Carolo  Schweiggero  med.  Doct.  eique  ante  oculos  posui  nervos  illos,  quos  ita 
ut  exposui  et  ipse  mutatos  invenit.  Nec  minus  vir  illustrissimus  Max.  Schultzius,  accuratissima 
partium  illarum  facta  perscrutatione  auctoritate  sua  mea  relata  confirmavit. 

Iam  si  totum  morbi  decursum  consideramus,  satis  perspicuum  mihi  esse  videtur  degeneratio- 
nem a digito  incepisse  et  inde  pergentem  satis  miro  modo  nervi  cursum  persecutam  esse.  Quem 
quidem  cursum  in  palma  manus  quasi  deserens  insigniter  amplificata  et  in  maligni  tumoris  latissimam 
formam  mutata  est.  Rami  nervi  mediani  huic  tumori  impositi  sunt,  excepto  nimirum  eo,  qui  omnis 
degenerationis  causam  continens,  ubi  in  tumorem  intrat,  plane  evanuit.  At  prope  ligamentum  carpi 
neoplasma  iterum  vagina  nervi,  nunc  quidem  mediani  ipsius,  obducitur,  in  cujus  quasi  cavo  velut 
carcinomata  in  venis  facere  notum  est,  ad  altiora  ascendit  Quo  loco  finis  factus  sit  degenerationis 
vix  dici  potest,  nam  et  nervi  truncus  amputatione  remotus  in  tota  ejus  extensione  degeneratus  apparuit 
et  antibrachium  aegrotae  in  toto  nervi  mediani  decursu  vel  leviter  compressum  atroces  procreabat 
dolores. 

Restat  res  gravissima  sed  difficillima  de  prima  sede  primoque  morbi  ortu  judicium.  Neuro- 
matum genus  vulgare  substantia  fibrosa  compositorum  oriri  e tela  cellulosa,  qua  nervorum  fasciculi 
circumdati  sunt , non  est  qui  neget.  Itaque  nostris  praesertim  temporibus  et  quum  de  telae  cellu- 
losae vi  procreatrice  et  admirabili  multis  variisque  edocti  simus  experimentis,  eandem  telam  cellu- 
losam interpositam  inter  singulos  nervi  fasciculos,  quasi  matrem  habere,  haud  absurda  videtur  con- 
jectura. At  unum  superest  explicatu  difficillimum,  scilicet  tunica  cellulosa  nervi  mediani  externa 
cur  prorsus  incolumis  sit,  adeo,  ut  neoplasma  includeret  eique  quasi  viam  quorsum  propagaretur 
pararet.  Quod  et  in  fasciculis  nervorum  secundariis  observatum  esse,  supra  demonstravimus.  Itaque 

nonnullis  in  locis  vagina  nervi  communis  canaliculos  ex  tela  cellulosa  contextos  complures  continet, 
qui  quum  in  sano  corpore  fasciculos  nervorum  minores  inclusissent,  nunc  quidem  sarcomatis  elementa 
continent.  Jam  vero,  quae  in  his  canaliculis  latebant  cellulae  sarcomatosae  tum  demum  prodire  et 
in  unum  confluere  tumorem  potuerunt,  quum  parietes  illorum  atrophia  rupti  et  deleti  essent.  Ex  quo 
perspicitur , telam  cellulosam  omnino  non  prof  uisse  tumoris  evolutioni,  sed  potius  ei  obstitisse. 

Unum  video,  cujus  ope  difficultas  explicari  possit,  quamquam  ne  hoc  quidem  nisi  cautissime 
proferam , videlicet  neoplasma  ex  nucleorum  in  vagina  Schwanniana  dispersorum  luxurie  prodiisse. 
Haec  quidem  opinio  eo  aliquantum  mihi  confirmari  videtur , quod  elementa  sarcomatis  iis  nucleis, 
qui  in  paralytica  nervorum  atrophia  plurimi  inveniuntur , simillima  erant.  Hinc  autem  in  finibus 
extremis  tumoris  et  nervorum  atrophia  destructorum  saepius  degenerationem  sarcomatosam  a para- 
lytica ne  discernere  quidem  potui.  Itaque  de  primo  morbi  initio  atque  origine  certi  quod  dicam 
non  habeo.  *) 

Denique  de  digitorum  atrophia  pauca  monenda  sunt.  Quorum  anatomica  disquisitio  vix 
quidquam  novi  exhibuit.  Ossa  admodum  parva  et  tenuia,  ceterum  nullo  modo  mutata,  inventa.  De 
longitudine  autem  phalangum  quod  memoratu  dignum  habebatur,  jam  supra  dictum  est.  Substantia 
ossium  digitorum  compacta  plane  normalis , cavum  medullare  non  amplificatum  inveniebatur. 
Contra  cutis  praecedente  atrophia  dura,  sicca,  quasi  choreacea.  Papillae  parum  conspicuae,  non- 
nullis in  locis  plane  perditae.  Cutis  in  lamellas  tenuissimas  dissecta  et  natro  caustico  immersa,  ne 
unum  quidem  tubulum  nerveum  exhibebat.  Ex  iis  quae  de  ossium  brevitate  supra  exposui,  probabile 
videtur , morbum  nervi  mediani  prius  quam  ipsa  aegrota  senserit,  et  ante  perfectam  manus  evolutio- 
nem incepisse.  Quae  opinio,  quum  admodum  juvenis  sit  puella,  non  abhorret. 

Praeterea  memoratu  dignum  esse  videtur  vel  dorsalem  digitorum  partem  sensibilitate  caruisse, 
etiamsi  ad  hanc  nervus  radialis  pertineret.  Itaque  duplex  symptomatum  genus  adest : alterum  piima- 
rium , alterum  secundarium , quae  hoc  quidem  in  casu  facillime  distingui  possunt.  Incepit  morbus 
ita,  ut  nervi  mediani  primaria  mutatione  universa  digitorum  nutritio  turbaretur,  quo  facto  atrophia 
etiam  ad  extremos  nervi  radialis  fines  accessit. 

Ex  die  quo  operationem  perfeci,  tres  menses  nunc  elapsi  sunt  et  cicatrices  ex  ea  pendentes 
lxunc  perfectae  sunt.  Digiti  ex  operatione  superstites,  inprimus  quintus,  in  dies  ad  motum 
promptiores  fiunt , ita  ut  aegrota  proximo  tempore  ad  suos  remitti  possit.  Novus  tumor  huc  usque 
nullus  exortus  et  habitus  puellae  robustus  et  sanus  est.  Ceterum  nervi  mediani  conditio  nihil  fere 


*)  Duae  praesertim  causae  sunt,  cur  neoplasma  a nucleis  vaginarum  Schwannianarum  exiisse  crediderim. 
Primum  vir  perillustris  M.  Schultzius  mihi  demonstravit  ex  tubulis  Remakianis  in  intestinorum  nervis  occurrentibus, 
si  leviter  comprimantur,  substantiam  gelatinosam  et  granulosam,  unaque  nucleos  illos,  quibus  tubuli  illi  sparsim 
obtecti  videntur , exprimi  posse.  Deinde  ipse  expertus  sum  vel  ex  unoquoque  nervi  nostri  fasciculo  (nec  solum  palmae 
tumori  proximo , verum  etiam  remotissimo)  similem  substantiam  granulosam  eamque  aliquos  nucleos  continentem 
pressione  expelli  posse.  In  quo  tamen  fasciculorum  paralytice  affectorum , atque  sarcomatose  degeneratorum  satis 
perspicuum  discrimen  erat.  Hi  enim,  quos  ultimo  loco  memoravi,  substantiam  non  solum  ex  nucleis  verum  etiam  ex 
cellularum  magna  multitudine  constantem , largiter  effundebant.  Itaque  elucet,  nucleos  de  quibus  agitur  vaginae 
Schwannianae  non  tam  firmiter  inhaerere  , quam  vulgo  credatur  , neque  abhorret  credere,  eos  , ut  nuclei  et  cellulae 
solent , facta  partitione  nova  ex  se  elementa  procreare  posse.  — 

mutata  videtur.  Primis  post  operationem  hebdomatibus  saepius  de  doloribus  lancinantibus  iisque 
nervi  cursum  sequentibus  aegrota  conquesta  est,  quare  iterum  iterumque  hirudines  et  cucurbitae 
non  sine  successu  in  usum  vocatae  sunt.  Ipse  autem  nervus  vel  hodie  facillime  irritatur  et  adhibita 
compressione  acerbos  dolores  excitat.  Cujus  rei  causa  utrum  in  nervi  progrediente  mutatione 
sarcomatosa,  an  in  ejus  irritatione  secundaria  sita  sit,  pro  certo  dici  nequit,  at  tumorem  serius 
rediturum  esse  non  dubito.  — 


TABULARUM  EXPLICATIO. 


Tab.  I. 

Tab.  II. 


Tumor  ipso  die  operationis  delineatus. 


Fig. 

Fig. 


Fig. 


I.  docens,  quomodo  nervus  in  tumorem  abeat. 

II.  Nervi  volaris  indicis  radialis , qui  ubi  in  palma  manus  decurrit,  plane  evanuit, 
finis  peripherica. 

III.  Filamentum  nerveum  paralytice  degeneratum  ex  intumescentia  fusiformi , ubi 
undique  substantia  gelatinosa  circumdabatur,  desumptum.  Ad  latus  tubulorum 
nervi  atrophice  contractorum  et  medulla  carentium , quorum  tamen  unus  levis- 
sima medullae  vestigia  continet,  cellulae  sarcomatosae  nonnullae  conspiciuntur. 
Amplificatio  500  : 1. 

Fig.  IV.  Vagina  ramuli  nervi  externa,  ex  tela  conjunctiva  eaque  hypertrophica  composita, 
desumta  ex  eodem  loco.  Elementis  sarcoinatosis  quasi  farcta  est,  quae,  si  levissime 
comprimitur  tabula  vitrea  super  imposita,  ad  instar  thrombi  gelatinosi  prodeunt. 
Amplificatio  modica. 

Fig.  V.  Nuclei  et  cellulae,  e quibus  thrombus  ille  est  compositus.  Amplificatio  500:  1. 


II. 


DE  MACROGLOSSIA  CONGENITA. 

Iiinguae  congenitus  defectus,  vel  abnormis  parvitas  nonnunquam  observata  sunt,  partimque 
una  cum  rudimentaria  vel  imperfecta  maxillarum  evolutione  inventa.  Illis  opposita  est  nimietas 
linguae  congenita,  cujus  modica  exempla  saepius,  ut  videtur,  in  hominibus  stultis  et  cretinis  ob- 
veniunt. Lingua  in  his  latior  et  crassior  apparet  interque  dentes  protrusa  conspici  solet,  verum  in 
ulteriore  corporis  evolutione,  nisi  quod  a principio  nimia  est,  cum  ceteris  membris  corporisque  par- 
tibus aequabiliter  progreditur.  Nimietatem  illam  ex  defectu  partium  contiguarum  pendere , itaque 
vicariam  tantum  esse,  satis  elucet.  Invenimus  enim  in  isto  hominum  genere,  quod  inprimis  macro- 
glossia hac  laborare  exposui , haud  raro  abnormem  quandam  palati  duri  excavationem , qua  fit  ut  ab 
initio  linguae  increscenti  amplius  spatium , praecipue  in  crassitudinem  pateat.  Quae  palati  abnor- 
mitas dubium  an  ipsa  ex  imperfecta  quadam  loborum  anteriorum  cerebri  conformatione  pendeat. 
Itaque  antiquitus  obstetrices  et  quae  fascias  obligant  mulierculae  infantibus  crassa  raninaque  con- 
spicuis lingua  ingenii  defectum  ominantur.  Ab  illa  linguae  hypertrophia  natura  sua  diversum  est 
morbi  illud  genus,  cujus  immodica  deformitas  saepe  chirurgicae  artis  opem  postulat  et  quod  v.a% 
macroglossiae  nomine  insignitur.  *) 


*)  Ut  nunc  est  utrasque  has  macroglossias  distinendas  esse  existimo  ; quamquam  enim  admodum  largus  sup- 
petit exemplorum  elenchus,  nullo  fere  in  casu,  ubi  gravitas  mali  chirurgicam  operationem  efflagitavit,  retardatum 
luisse  ingenium  video  notatum.  Rarius  igitur  in  priore  illo  macroglossiae  genere  lingua  tanta  incrementa  videtur 
subiisse,  quanta  nuper  vidimus  in  homine  cretino,  quem  Virchovius  delineandum  curavit  (cfr.  Verhandl.  d.  phys. 
med.  Gesellsch.  zu  Wurzburg  1856).  Considerantibus  dignissimam  attentione  illam  anomaliam,  cranii  configuratio- 
nem, quam  illustrissimus  Virchovius  in  miserrimo  isto  hominum  genere  demonstravit,  abnormitatem  maxillarum  inde 
pendentem,  musculos  masticationi  inservientes  robustiores;  veri  simillime  apparebit,  priorem  macroglossiae  formam 
1 propius  accedere  ad  meras  hypertrophias,  quum  alterius  generis  natura  inflammatoria  ea  quoque  observatione,  quam 
infra  exposituri  sumus,  comprobari  videatur.  In  quo  hoc  quidem  per  se  liquet,  linguam  inde  jam  ab  initio  longius 
protrusam,  vel  justo  majorem  non  minus  facile,  vel  etiam  facilius  ubi  per  inflammationem  novum  impulsum  nacta 
sit,  ingrandescere  posse  . — 

Exempla  macroglossarum  nova  protulerunt : 

I)  \ito  Friderici,  Gazet.  med.  di  Milano  II.  No.  30. 

Copiosus  exstat  de  hac  macroglossia  literarum  apparatus  et  Ltjdovicus  de  Leuv  in  disser- 
tatione inaugurali  diligentissime  et  doctissime  elaborata  (de  macroglossia  seu  linguae  prolapsu ; 
Berol.  184  5)  magnum  conferre  casuum  numerum  potuit,  quem  ego  duodecim  vel  postea  observatis, 
vel  ab  illo  non  notatis  exemplis  augere  possem.  Verum  tamen  perpaucae  exstant  talium  linguarum 
disquisitiones  pathologico-anatomicae,  et  ne  hae  quidem , quamvis  novissimis  temporibus  sint  insti- 
tutae, rem  ad  certum  finem  videntur  perduxisse.  Itaque  aestate  superioris  anni  occasione  oblata 
novum  casum  macroglossiae  congenitae  observavi,  exstirpataque  parte  morbose  affectae  linguae,  rem 
anatomice  inquisivi.  Brevi  post  homo  congenita  hypertrophia  labii  inferioris  affectus  in  nosoco- 
mium chirurgicum  receptus  est,  qui  ad  comparationem  cum  macroglossa  illa  instituendam  maxime 
videbatur  idoneus.  Iam  pauca  illa,  quae  utrinque  cognita  sunt,  breviter  exponam. 

Alwina  K . . . . octo  cum  dimidio  annos  nata , ingenio  vivido  et  admodum  exculto  praedita, 
legendi  pingendique  literas  bene  gnara,  cum  lingua  aliquantulo  majore,  neque  vero  ita  adaucta, 
ut  mammae  capessendae  facultas  deesset,  ad  lucem  edita  est.  Paene  per  totum  primae  vitae  annum, 
quum  puella  aphthis  in  tunica  mucosa  oris  linguaeque  erumpentibus  vexaretur,  lingua  usque  in- 
crescens denique  limbum  alveolarem  excessit.  Post  quintum  trimestre  primi  dentes  prorupere,  et 
puella  loquendi  facultatem  facile  assecuta  est,  neque  tum  lingua  ultra  increscere  visa.  At  inde  a 
tertio  anno  frequentes  ulcerationes,  incrustationes  leves,  haemorrhagiae  parvae,  salivatio  continua  et 
copiosa  obvenere.  Inde  lingua  crassior  usque  evasit  praecipue  unius  cujusque  hiemis  temporibus 
nova  subitaque  interdum  cepit  incrementa,  ita,  ut  tum,  quum  puella  in  nosocomium  reciperetur, 
lingua  duobus  cum  dimidio  centimetris  crassa  dentes  incisivos  quatuor  centimetris  superaret. 
Lingua  manifeste  rubefacta,  turgida,  nullos  omnino  et  ne  compressa  quidem  excitat  dolores.  Circa 
margines  ulcerationibus  non  profundis  obsita  est.  Papillae  in  longitudinem  admodum  adauctae  sunt. 
Maxilla  inferior  minuscula  est  et  infirmiore  structura.  Praeterea  dentes  ejus  incisivi,  canini,  pri- 
mique molares  in  superficie  postica  et  superna  tartaro  adeo  incrustati,  ut  globulis  subviridibus  similes 
sint  prominentemque  linguam  non  irritent.  — Die  vigesimo  octavo  mensis  Maji  prominens  pars 
linguae  in  cunei  figuram  ab  illustrissimo  Blasio  est  excisa.  Vividum  sanguinis  effluvium  sex  sutu- 
ris facile  inhibitum  est.  Iam  postmeridianis  horis  ejusdem  dici  linguae  incipiens  tiunefactio  anim- 
adversa est , quae , quamvis  locali  antiphlogosi  in  usum  vocata , proximis  diebus  inter  febrem, 
dolores,  gravesque  glutiendi  difficultates  in  tantum  increvit,  ut  pars  linguae  extra  dentes  sita  major 
esset,  quam  ante  operationem  fuit  et  tumor  apertura  oris  incarcerari  inciperet.  Exstincta  quidem  a 
quarto  die  inflammatione  tumor  aliquantum  retro  cessit,  sed  tunc  etiam  prominens  pars  linguae 
% cm.  latior,  % cm.  longior,  quam  ante  operationem  fuit,  remansit,  neque  adhuc  deminuta  est. 

2)  Van  Oye  et  van  Biervliet,  Annales  de  la  soc.  des  scienc.  nat.  de  Bruges  T.  V. 

3)  INIoeller,  Deutsche  Klinik  1851. 

-1)  Wagner,  Verhandl.  der  Gesellsch.  f.  Geburtsh.  in  Berlin  1S52. 

5)  Weber.  Vircho\v’s  Archiv  1854. 

ti)  Virchow,  eod.  loco. 

7)  Hodgson,  Med.  Chir.  Transact  1854  (Exempla  duo). 

Hinc  fructus  exstirpationis  omnino  nullus.  Neque  enim  matri  puellae  persuaderi  potuit,  ut  alterius 
discrimina  operationis  tentari  concederet. 

In  cuneo  ex  linguae  parenchymate  exsecto , circiter  %"  longo  et  lato  primum  papillae  in 
dorso  linguae  multo  longiores  et  crassiores  apparuere.  Longitudo  earum  erat  linearum  1 — 1,25. 
Nec  minus  crassitudinem  insignem  exhibebant.  Forma  excellebant  clavata  et  ad  margines  linguae 
versus  paullatim  decrescebant.  Haec  papillarum  amplificatio  praecipue  partium  earum  centralium 
et  e tela  cellulosa  constantium  hypertrophia  effecta  fuit.  Tegumenta  earum  epithelialia  haud  mul- 
tum incrassata  inventa  sunt.  Major  pars  harum  papillarum  speciem  praebuit  opacam  et  quasi 
lacteam;  aliae  contra  pellucidae  et  oedematosa  infiltratione , ut  visum  est,  turgidae  apparuere.  Fi- 
liformium figurae  inter  papillas  non  inventae.  In  inferiore  linguae  superficie  jam  ante  operationem 
limpidae  vesiculae  animadversae  sunt,  quarum  aliae  tantillae  erant,  ut  vix  conspici  possent,  aliae 
semilineam,  imo  lineam  diametro  aequabant.  Rarius  singulae,  frequentius  confertae,  tactu  ut  loci 
duriusculi  haud  multum  super  linguae  superficiem  eminentes , distinguebantur.  In  sectione  trans- 
versa passim  ternae  vel  quaternae  ejus  generis  vesiculae  se  obtulerunt.  Cognoscebantur  exiguae 
cystides,  ubique  clausae,  nusquam  inter  se  communicantes,  et  vel  in  tela  submucosa,  vel  inter  ipsas 
papillas,  his  in  locis  non  plus  0,25 — 0,5'"  longas,  sitae  erant.  Ipsae  denique  hae  cystides  parietes 
ostendebant  ex  cellulis  epithelialibus  et  in  strati  formam  compositis  constantes.  Cavernas  forma- 
bant admodum  irregulares,  fluidumque  includebant  cum  cellulis  ab  interno  pariete  solutis  mixtum.  — 

Dijudicari  non  potest  num  hic  hypertrophia  exstiterit  glandularum  follicularium  fortasse 
nova  formatione  ortarum,  an  tantum  hydrops  papillarum  lingualium,  similis  villorum  chorii  in  mola 
hydatidosa  obvenienti ; quae  ipsa  opinio  et  situ  superficiali  partis  harum  vesicularum,  et  oedemate 
aliarum  papillarum  comprobari  videtur.  Praeterea  Bruchius  in  tumore  papillari  vaginae  revera 
cystides  ex  villis  solidis  eo  oriri  vidit,  quod  caverna  in  iis  formaretur , formataque  fluido  impleretur. 
Sectione  cunei  linguae  exstirpati  longitudinali  facta  textura  apparuit  pallida,  exsanguis,  solida.  Sub 
ipsa  tela  mucosa  dorsum  linguae  obtegente  fasciculi  musculi  longitudinalis  superioris,  quamquam 
aliquantum  pallidi,  oculis  se  obtulerunt.  Deinde  stratum  aliquod  intermedium  sequebatur  respon- 
dens regionibus  fibrarum  inter  se  decussatarum  musculi  genioglossi , hyoglossi  et  transversi , qui 
degenerationem  admodum  gravem  fibrosamque , ut  videbatur,  exhibebant.  Fibrarum  muscularium 
fasciculi  recta  hic  a musculo  longitudinali  superiore  descendebant,  tanquam  exile  erectarum  genio- 
glossi et  hyoglossi  lamellarum  indicium.  Hi  quidem  fasciculi  descendentes,  ubi  ab  inferiore  tunica 
mucosa  linguae  1 % vel  2'"  distabant  in  muscidi  genioglossi  et  lingualis  horizontales  fibras  transi- 
bant. Lata  interstitia  inter  hos  musculorum  tractus  interjecta  substantia  expleta  erant  solida, 
fibrosa,  passim  que  tendinum  quasi  more  nitida,  cujus  trabeculae  hinc  illinc  decussabantur.  Inter 
has  trabeculas  dispersae  quasi  maculae  minutissimae  erant  ex  massa  rubicunda  constantes , quae  par- 
tim  transversis  sectionibus  musculi  transversi  respondebant , partim  fibris  musculi  genioglossi. 
Denique  in  infima  parte  apicis  linguae  tela  manifestim  muscularis  etiamsi  pallidior  apparebat,  tra- 
ctum fibrarum  horizontalem  exhibens.  Sed  hoc  quoque  loco  multa  et  fibrosa  elementa  interposita 
erant,  quorum  numerus  retrorsum  increscebat,  ita  ut  hic  granula  tantum  rubra , pleraque  milii  ma- 
gnitudinem aequantia  vel  minora  reticulo  fibroso  inspersa  essent. 

Inquisitione  microscopica  novi  nil  afferri  potuit.  Strues  musculares  : stratum  musculi  lon- 
gitudinalis  superioris,  fibrarum  tractus  recta  descendentes , inspersae  denique  maculae  ex  elementis 


1G 


muscularibus  non  mutatis  composita  apparuere.  Fasciculi  musculorum  primitivi  strias  longitudi- 
nales et  transversas  maxime  distinctas  offerebant.  Sarcolemma  non  mutatum  numerosisque  nucleis 
obsitum  erat.  Crassitudo  fasciculorum  admodum  varia  fines  a Koellickero  indicatos  ultimos  saepe- 
numero  quidem  attigit  — diametris  plerisque  inter  lin.  paris.  0,019 — 0,024  — 0,034  versantibus  — 
nunquam  tamen,  quantum  visum  est,  excessit.  Neque  potius  fibrae  musculares  embryonales,  argu- 
menta novae  musculorum  formationis,  aut  fasciculi  ex  telae  cellulosae  luxurie  atrophici  reperti  sunt. 
Nulla  igitur  fuit  vis  et  actio  musculornm  in  formando  linguae  tumore.  Verum  nunc  etiam  in  iis 
partibus  linguae,  quae  nudis  oculis  musculares  erant  agnitae,  haud  parva  telae  intermuscularis  hy- 
pertrophia demonstrari  potuit.  Substantia  ipsa  fibrosa  praecipue  in  media  lingua  congesta  ex  tela 
cellulosa  plerumque  probe  evoluta  et  manifesto  fibrillari,  rarius  granulata  constabat,  in  qua  ubique 
nimiae  adipis  guttulae  et  minutissimae  moleculae  colore  fere  nigro  insignes , additoque  acido  acetico 
corpuscula  telae  cellulosae  copiosissima  proveniebant. 

In  vasis  nervisque  nihil  omnino  inventum  abnorme ; ac  praecipue  vasa  sanguifera,  aliter 
quam  alias  observatum  est,  pauciora  erant  et  angustioribus  luminibus. 

Inquisitiones  microscopicae , respicientes  linguas  pari  modo  aegrotantes , adhuc  a solis 
Webero  et  Virchovio  communicatae  sunt.  Virchovius  partem  linguae , exstirpatione  cuneiformi 
a clarissimo  Textore  puellae  bienni  excisam,  vetustioremque  linguam  spiritu  vini  conservatam  exa- 
minavit. Erat  altera  haec  lingua  ex  puella  duodecim  annorum,  cui  C.  de  Siebold  anno  MDCCXCI 
propter  ingentem  linguae  prolapsum  ligatura  mederi  conatus  erat.  At  puella  — id  quod  et  in  alio 
casu  a Listone  tentato  accidit  — ex  operatione  pyaemia  exstincta  est.  Ceterum  utroque  in  exemplo 
protinus  a partu  normali  major  crassitudo  linguae  observata  erat.  In  altera  lingua  Virchovius 
increscentem  efformationem  telae  cellulosae,  quae  interposita  est  inter  musculorum  fasciculos,  vidit. 
Inde  acuta  evolutione  cellularum  magna  multitudo  prodiit,  quae  quidem  postremo  hinc  illinc  accu- 
mulatae cava  cystoidea  formabant , communicantia,  ut  videbatur,  cum  vasis  lymphaticis  dilatatis. 
Altera  lingua  spiritu  vini,  ut  memoratum,  jam  diu  condita,  sed  bene  adhuc  conservata,  ut  ex  len- 
tissimo incremento , quo  id  malum  per  duodecim  annos  usum  est,  exspectari  potuit,  naturam  telae 
cellulosae  intermediae,  et  hypertrophia  adauctae,  solidam  magisque  fibrosam  ostendit,  conjunctam 
cum  vasorum  dilatatione  eoriunque  parietum  incrassatione,  ita  ut  structura  fere  cavernosa  inde  orta 
esset.  Ambobus  exemplis  Virchovio  persuasum  est,  ut  macroglossiam  congenitam  propius  ad 
veram  glossitidem  et  ad  elephantiasin  seu  congenitam  seu  acquisitam  accedere  affirmaret. 

Weberi  disquisitiones  ad  hominem  quendam  undeviginti  annorum  pertinent.  In  hoc,  si 
aegroto  ipsi  credere  fas  est , decimo  quarto  demum  anno  malum  subito  post  convulsionum  paroxy- 
smum exortum  erat.  Pars  linguae  inter  dentes  prominens  excisa  est;  sed  paucis  post  diebus  inter 
manifestam  inflammationem  et  quamvis  omnia  remedia  praesertimque  hirudines  in  usum  vocarentur, 
novum  subitumque  modo  imminuta  lingua  incrementum  cepit.  Itaque  duodecim  diebus  post  nova 
linguae  pars  ad  trium  pollicum  longitudinem  exstirpata  est.  Iam,  quod  ad  frustum  linguae  primum 
excisum  attinet,  normalem  structuram  exhibuit,  nisi  quod  in  inferiore  parte  linguae  magna  copia 
telae  fibrosae  et  admodum  solidae  orta  erat,  unde  tractus  telae  cellulosae  valde  evolutae  inter  musculi 
transversi,  hyoglossi  et  genioglossi  fibras  porrigebantur.  Quae  quum  ita  sint  hoc  macroglossiae 


17 


exemplum  cum  casu  a nobis  observato  penitus  convenire  existimo.  At  longe  diversa  natura  tumoris 
recidivi  inventa  est.  Manifestam  enim  metamorphosin  exsudati  inter  linguae  telam  effusi  non  solum 
in  telam  cellulosam,  sed  etiam  in  fibras  musculares  se  observasse  variosque  musculorum  evolutionis 
gradus  perspexisse  Web  e rus  affirmat.  Iam  vero  secundum  nostram  opinionem  mira  haec  muscu- 
lorum novorum  origo,  si  quidem  certo  observata  est,  cuj usque  momento  ad  meras  hypertrophias 
propius  accedere  macroglossia  videatur , rarissimam  tantum  exceptionem  sistit.  Itaque  plerumque 
vel  fere  semper  congenitam  vel  acquisitam  macroglossiam  ex  telae  cellulosae  intermuscularis  luxu- 
rie orientem  ponimus.  Quare  cum  chronicis  potius  telae  cellulosae  hypertrophiis  et  indurationibus, 
quales  et  in  aliis  intestinis  eveniunt,  comparandum  esse  hunc  morbum  arbitramur,  exempli  gratia 
cum  uteri  chronica  metritide  vel  infarctu.  Sin  autem  singulis  in  casibus,  ut  in  Wagneriano,  in 
quo,  quod  ad  penitiorem  mali  naturam  attinet,  simpliciter  de  hypertrophia  sermo  est  — intumescen- 
tia sub  singulorum  nodorum  tumorumque  specie  provenerit,  fortasse  tum  quoque  inter  hos  et  dif- 
fusam aequabilemque  linguae  hypertrophiam  non  fuerit  majus  discrimen  statuendum,  quam  inter 
tendinosam  portionis  vaginalis  inclurationem  et  genus  aliquod  tumorum  fibrosorum  vel  polyporum 
uteri. 

Inflammatoriam  esse  hujus  macroglossiae  naturam  ex  ipso  morbi  in  vivo  homine  decursu 
clare  perspicitur.  Plerumque  quidem  statim  a partu  liguam  justo  majorem  fuisse  notatum  est,  sed 
ea  ut  plurimum  haud  gravis  nimietas  fuit,  et  non  major,  quam  quae  animadverti  posset.  Casus 
enim  quales  referunt  Steinbergius,  ubi  lingua  statim  a partu  toto  pollice  prominuit,  vel  quales 
van  Oye  et  VAX  Biervliet,  ubi  magnum  prominentemque  tumorem  formavit,  insoliti  videntur. 
Linguae  intumescentiam  Hodgson  primo , Humbhry  secundo,  Sedillot  quarto,  Rey  undecimo, 
denique  Weberus  decimo  quarto  vitae  anno  orientem  vidit,  iisque  in  casibus  aegroti  plerumque 
ipsi  tanquam  manifestam  morbi  causam  noxam  aliquam  mechanicam  vel  chemicam,  aut  acutam 
tunicae  mucosae  oris  aegrotationem  indicant.  Neutri  macroglossiae  generi,  nec  congenitae  nec 
acquisitae,  observatio  clinica  ullam  notabilem  differentiam  reperire  potuit,  ut  etiam  Weberi  disqui- 
sitiones et  nostrae , omissa  tanquam  incredibili  fasciculorum  muscularium  nova  formatione,  ad  eun- 
dem perduxisse  finem  visae  sunt.  Utrique  macroglossiae  generi  temporarius  dolor,  tumefactiones 
transitoriae,  praecipue  autem  incrementa  subitanea,  per  saltus  quasi  progredientia,  propria  sunt, 
interpositis  intervallis  vel  annos  amplectentibus , in  quibus  lingua  nil  increscere  videatur.  Quae 
si  ita  se  habent,  facile  perspicitur  compressione  tumoris  vel  exstirpatione  iis  tantum  in  exemplis 
malum  in  omne  tempus  remotum , aureoque  medicum  numismate  honoratum  iri  — quod  pretium 
chirurgum  Italum  auferentem  vidimus  — in  quibus  simul  inclinatio  ad  novas  inflammationes  de- 
sierit. Itaque  recidivum,  quod  dicunt,  Humphry  duplex,  Wagnerus,  Weberus  et  nos  simplex 
observavimus.  Quae  quum  ita  sint  credibile  est  novas  linguae  tumefactiones  antecedentem  opera- 
tionem frustrantes  crebrius  quam  ab  autoribus  notatae  sint  evenisse,  quoniam  raro  tantum  ii,  in  quibus 
operatio  facta  est,  postea  rursus  observari  potuerunt.  In  nostro  autem  casu  tumefactio  inflammato- 
ria ex  ipsius  operationis  stimulo  exorta  subito  organicam  transmutationem  subiit,  statimque  novus 
excisionem  tumor  insecutus  est.  Eundem  tumoris  calidi  transitum  in  deformitatem  permanentem 
brevi  post  in  hypertrophia  labii  inferioris  cujus  eadem  fuit  ac  macroglossae  natura  observare  potui. 
Qui  casus  eo  magis  est  infortunatus  et  ingratus,  si  operationem  sequitur  ut  ita  dicam  deminutivam 
partimque  decoris  gratia  susceptam. 

Fr.  Heyer,  viginti  annos  natus,  per  maximam  partem  sinistrae  regionis  nasalis  genaeque 
diffusam  exhibebat  eam  formam  naevi  teleangiectatici  et  pigmentati,  quae  apud  nostrates  vulgo 
» Feuennal « nuncupatur,  plerumque  a damno  orta  esse  creditur,  quo  mater  ex  incendii  terrore 
atque  turba  cruciata  fuerit.  Conspiciebantur  maculae  ex  coeruleo  rubrae  irregulares,  confluentes, 
super  cutis  superficiem  non  prominentes , quae  sub  digitorum  pressu  partim  tantum  expallescebant. 
Accedebat  ad  hanc  deformitatem  labii  inferioris  in  triplum  normalis  magnitudinis  hypertrophia. 
Aegrotus  ipse  se  jam  cum  labii  inferioris  aliqua  deformitate  qua  in  sugendo  impeditus  fuerit  natum 
esse  affirmat.  Postea  cum  ad  annum  vitae  alterum  pervenisset,  proruptis  nescio  qua  ex  causa  vesi- 
culis , levis  labii  hypertrophici  inflammatio  exorta  est.  Ex  hoc  tempore  proximis  sex  vel  quinque 
annis  labium  ad  illam  quam  supra  memoravimus  amplitudinem  increvit.  Ceterum  aegrotus  donec 
apud  nos  reciperetur,  fissuris , crustis,  vesiculis  in  tela  mucosa  labii  apparentibus  usque  laboravit. 
Iam  tollendae  deformitatis  causa  ex  labii  interno  latere  satis  magnam  partem  excidi  vulnusque  sutura 
cruenta  junxi.  Successit  tumor  inflammatorius  admodum  gravis,  qui  locali  antiphlogosi  eaque 
largiter  adhibita  vix  quidquam  retro  formatus  est,  ita  ut  tribus  hebdomadibus  post  labium  manifesto 
majus  esset,  quam  antea  fuerat.  Serius  quidem  compressione  cum  emplastro  adhaesivo  adhibita  lenta 
deminutio  effecta  est.  Microscopica  inquisitione  nil  nisi  telae  admodum  fibrosae  evolutio  cognosci 
potuit.  Ectasis  vasorum  sanguiferorum  nulla  reperta.  Itaque  naturam  morbi  plane  eandem  fuisse 
apparet,  quam  in  macroglossiae  casu  descripto  invenimus. 

Quamvis  assidue  quaerenti  non  contigit  mihi,  ut  in  autoribus  exempla  reperirem  paria , in 
quibus  scalpelli  labor  atque  effectus  in  exstirpatione  tumorum  ex  induratione  et  inflammatione  chro- 
nica pendentium  eodem  modo  illuderentur.  Verum  tamen  inter  casus  amputationum  colli  uteri, 
nec  non  elephantiasis  vulvae  et  scroti  similia  exempla  exstare  suspicor. 


III. 


NONNULLA  DE  ANKYLOSIUM  ANATOMIA. 

\T eteres  chirurgi , quum  anatomiam  ankyloseos  intracapsularis,  quam  veram  appellabant, 
inciperent , unam  morbi  formam  et  vidisse  et  descripsisse  videntur.  Nimirum  de  morbo  agunt,  in 
quo  articulorum  contiguorum  concretio  ex  praevia  et  plane  manifesta  articuli  inflammatione  pendebat. 
Itaque  dissecuerunt  partes  superstites  ex  arthrocace , tumore  albo , fungo  articuli , vel  quibus  diversis 
nominibus  unum  illud  morbi  genus  est  ornatum,  in  cujus  ut  Graeci  ajunt  akme  omnes  articuli  partes 
minime  dubiam  exhibent  inflammationem.  Quare  duas  distinguere  solebant  ankyloseos  formas : 
unam  articulorum  parietes  fibrosa  materie  conjungentem,  alteram  ossea  substantia  eos  coagmentantem. 
Quae  quidem  morbi  disjunctio  si  curam  ejus  quaeris  gravissima  est,  praeterea  non  sufficit  et  sub- 
tilitate caret. 

In  ankylosi  et  fibrosa  et  ossea  extremitates  ossium  articulares  denudatae  committuntur  carti- 
laginibus, quibus  natura  separantur  sive  necrosi , sive  atrophia , sive  malacia  pessum  datis.  Granu- 
lationes, quae  cartilaginum  ab  ossibus  recessum  ipsamque  earum  atrophiam  interdum  provocaverant, 
remota  lamina  cartilaginea  ex  ossium  contiguorum  poris  medullaribus  prorumpunt  et  sensim  concre- 
scunt. Quo  facto  aut  in  substantiam  fibrosam  mutantur,  aut  osseam  naturam  subeunt,  sed  omnis 
concretionis  haec  una  in  his  ankylosibus  conditio  et  quasi  lex  est,  ut  antequam  fiat,  cartilago  e medio 
sublata  sit.  Itaque  his  partibus  destructis  aut  sorptione  remotis  ossa  contigua  non  aliter  se  habent 
atque  unius , quod  fractum  sit , ossis  partes , neque  mirum  est  ea  ad  concretionem  prompta  esse. 
Concretae  autem  partes  in  toto  hoc  morbi  genere  nihil  offerunt , quod  non  cicatrices  ossium  si  ana- 
tomice indagantur  similiter  exhibeant.  Nam  fracturas  quoque  osseas  duplici  modo  sanari  cognitum 
est,  quum  fibrosa  materie  inter  disjunctas  partes  interposita,  tum  ossificatione  genuina. 

Neque  vero  negandum,  ankyloses,  quas  quaerimus,  vel  sine  ulceratione  et  sine  pure  oriri 
posse.  In  hac  quidem  forma  inflammationum  articularium,  quas  cum  dyscrasia  conjunctas  esse  do- 
i cent  autores,  pus  plerumque  semper  observatur.  Ipsum  os  decolor,  ulceratum  et  pure  et  ut  ita  dicam 
mfiltratum  habetur ; praeterea  non  raro  cavum  in  spongiosam  ejus  substantiam  insinuatum  locum  in- 
dicat, ubi  formando  pure  osseae  substantiae  jactura  facta  est.  Non  autem  desunt  inflammationes  articu- 
lorum minus  vehementes  in  quibus  puris  formatio  nulla  deprehenditur,  quamvis  denudato  utroque  osse 

ad  concretionem  apti  fiant.  Quodsi  ita  est  cartilago  hinc  illinc  evanescit  foraminibus  pervia  subro- 
tundis satisque  irregularibus;  os  granulationibus  rubris  obtectum,  synovia  plerumque  copiosa,  lim- 
pida et  vix  quidquam  mutata  videtur. 

In  toto  hoc  genere  ankylosium,  cujus  formas  paucis  verbis  adumbrasse  sufficiat,  concretiones 
articulorum,  quae  inflammationis  finem  subsequuntur,  raro  ita  fiunt,  ut  ineris  fibris  cellulosis  vel 
tendinosis  partes  colligentur,  sed  frequentissime  ossea  concretio  occurrit  non  raro  imperfecta  inter- 
dum perfecta.  Quodsi  perfecta  est,  uterque  articulus  interdum  ita  confluit,  ut,  si  serrae  adjumento 
ossa  dividantur,  qui  fuerint  fines  ossium  plane  lateat.  Haec  vero  synostosis  completa  autorum  est, 
quae  imprimis  in  iis  observatur  articulis , quorum  late  patens  contactus  est , uti  in  condylo  ulnae 
et  in  capite  femoris , itaque  rarius  in  genu.  Synostoseos  quidem  imperfectae  multo  frequentiora 
exempla  inveniuntur  quam  perfectae,  etiamsi  ei  non  omnes  casus  adnumerari  debent,  qui  inter 
articulos  ankylosi  conjunctos  laminam  ex  massa  quadam  duriuscula  constantem  ostendunt.  Saepius 
ossa  hoc  modo  concreta  serra  dissecui.  Quod  cum  fecissem  primum  lineola  in  oculos  incurrebat  sive 
tenuis  sive  crassior,  quae  partium  imperfecte  concretarum  fines  indicaret,  deinde  autem  ubi  substan- 
tiam lineolae  inservientem  diligentius  examinarem,  perspexi,  naturam  ejus  quae  cartilaginea  esset. 
Frequentissima  ankyloseos  osseae  et  imperfectae  forma  haec  est,  quae  inter  ossium  maceratorum 
fines  lacunam  excipit  talem  scilicet,  ut  ossis  utriusque  extremitas  trabeculis  osseis  sive  crassioribus 
sive  tenuioribus  interdum  acus  subtilitatem  habentibus  conjungatur.  In  partibus  autem  recentibus 
inter  has  trabeculas  modo  commemoratas  substantia  fibrosa  continetur,  ex  quo  perspicuum  est,  an- 
kylosin  non  plane  osseam,  sed  partim  osseam,  partim fibrosam  esse.  Ankylosis  proprie  fibrosa,  ut 
supra  monui,  minime  frequens  est.  Hoc  saltem  collectiones  anatomico  pathologicae  probant,  quae 
articulorum  massa  fibrosa  concretorum  rariora  tantum  specimina  exhibent , si  synostosium  vel  com- 
pletarum vel  incompletarum  haud  parvum  numerum  respicis.  Neque  facile  crediderim  medicis  de 
ankylosi  fibrosa  saepissime  referentibus,  quum  multi  in  his  rebus  minus  periti  rigiditatem  extraca- 
psularem  cum  morbo  nostro  confundant.  Caeterum  conjunctio  articulorum  vel  in  hoc  malo  arctissima 
est,  quo  fit,  ut  motus,  si  qui  supersint,  quod  quidem  rarius  accidit,  maximopere  certe  impediti  in- 
veniantur. Hinc  de  ankylosi  ossea  et  fibrosa  plerumque  difficillimum  judicium  est  et  quod  de  motu 
in  compendiis  saepissime  traditur,  id  tumtaxat  theoriam  sapit  et  observationum  accurate  institutarum 
maximeque  anatomicarum  fide  saepissime  destituitur. 

Diximus  de  hoc  genere  ankyloseos,  quod  inflammationes  articulorum  vehementiores  inse- 
quitur et  hoc  proprium  habet,  ut  ossium  concretio  cartilaginis  circumjectae  jacturam  excipiat. 
Superest,  ut  de  altero  genere  morbi  exponam,  quod  eo  excellit,  ut,  ubi  primum  concretio  fit, 
cartilagines  vix  quidquam  laborent,  imo  interdum  plane  valeant.  Hujus  autem  ratio  haec  est,  ut 
articulorum  obliteratio  atque  acampsia,  quam  dicunt,  a substantia  pendeat , quae  in  ipsum  articuli 
antrum  insinuata  partes  ad  motum  destinatas  conglutinet.  Itaque  hae  synchondroiicae  ankyloses 
sunt.  Provocantur  imprimis  membranarum  synovialium  inflammatione,  atque  minus  frequentes 
arthrophloyosibus  idiopathicis , quam  deuteropathicis ; similiter  ulceratione , carie  ac  necrosi  in 
articuli  cujusdam  vicinitate  positis ; praeterea  autem,  quod  mirum  est,  perpetua  membrorum  immo- 
bilitate excitantur. 

Quamquam  scio  quaestionem  de  ankylosi  vel  ab  iis  rerum  medicarum  scriptoribus  per- 
tractari , qui  compendio  scribendo  tirones  ad  chirurgiae  congitionem  ducere  in  animo  habent,  neque 

me  fugit  Vid alium  totum  hoc  caput  jam  ita  tractasse,  ut  duo  morbi  genera,  quorum  mentionem  feci 
non  solum  descripserit,  verum  etiam  allata  anatomiae  luce  sejunxerit,  tamen  cogitanti  mihi  quid 
esset,  quod  in  hac  data  scribendi  opportunitate  exponerem,  visum  est,  vix  quidquam  aptius  a me 
posse  suscipi,  quam  quaestionis,  quae  de  ankylosi  synchondrotica  excitata  sit,  accuratam  et  late 
patentem  retractationem. 

Describam  aliquod  quasi  specimen  et  exemplum  hujus  morbi  nuperrime  a me  observatum, 
ex  quo,  quae  sint  propria  ei  luculentissime,  ut  spero,  patebit.  Itaque  condyli  cum  cartilaginosis 
eorum  integumentis  formam  nullo  modo  mutatam , et  habitum  satis  sanum  praebent , etiamsi  cavum 
articuli  tela  cellulosa  undique  impletum  sit , quae  summas  cartilagines  inter  se  ipsas  et  latera  versus 
cum  sacco  synoviali  connectit.  Erat  autem  genu  quod  quaerimus  a viro  seniore  resectum , qui  ante 
novem  menses  cruris  fracturam  perpessus  erat,  normalem  concretionem  aspernantem  et  ne  nunc 
quidem  ossificatione  consolidatam.  Qui , quum  in  nosocomium  reciperetur , cruris  fracti  pseudar- 
tbrosin  exhibebat  et  disjuncti  ossis  fines  ita  dislocatos,  ut  juxta  positio  eorum  late  pateret.  Extre- 
mitas enim  ejus  ossis  quod  ad  genu  pertinebat,  alteram  superne  positam  quinque  digitorum  lati- 
tudine superabat.  Femoris  longitudo  septem  pollices  amiserat.  Genu  omni  motu  privatum  situm 
extensionis  manifestabat.  In  hac  tanta  difformitate  nihil  magis  miror,  quam  quod  aegrotus  subito 
post  adversum  casum  medici  auxilio  si  non  gavisus , certe  usus  erat. 

Jam  cum  omnia,  quae  chirurgia  ut  dicunt  conservativa  moliri  solet  in  usum  vocata,  et 
nonnulla  ossium  fragmenta  necrosi  aflfecta  extracta  essent,  denique  ad  amputionem  femoris  ventum 
est,  non  quo  pseudarthrosis  removeretur,  sed  quo  ipsa  aegroti  vita  in  summum  periculum  ducta,  si 
posset,  conservaretur.  Hac  autem  quarto  mense  post  aegroti  apud  nos  receptionem  et  decimo  tertio 
post  fracturam  facta,  remotam  partem  subito  dissecamus.  Ossium  fractorum  quasi  cruciatam  copula- 
tionem offendimus  substantia  fibrosa  et  sex  linearum  crassa  productam , quae  motum  in  una  quidem 
directione  haud  exiguum  concederet.  Ab  extremitate  superiore  subrotunda  ligamenta  fibrosa  exeunt 
et  ad  latera  ossis  inferioris,  quibus  inseruntur,  pergunt.  Hujus  autem  inferioris  ossis  finis  in  lati- 
tudine pollicis  decolor  et  necrosi  correptus.  Demarcatio  partis  mortuae  nulla.  Venimus  ad  ankylosin 
ex  cruris  fractura  constantem,  quae,  quo  obscurior  res  erat,  dissectionem  anatomicam  diligenter 
instituendam  magis  efflagitabat.  Quod  primum  inopinantibus  nobis  se  objicit  patellae  fractura  est.. 
Haec  nullam  periostei  rupturam  aut  certe  perexiguam  effecisse  videtur,  nam  fractae  partes  et  fibrosa 
substantia  et  ossea  ita  inter  se  cohaerent,  ut  dislocatio  paene  nulla  appareat.  In  media  autem 
patellae  parte , quae  natura  spongiosa  est , cavum  late  patebat  massa  medullari  impletum.  Ipsius 
vero  genu  cavum  nullum  supererat,  quum  cartilagines  pariter  atque  capsulae  synovialis  parietes 
intercedente  substantia  rubicunda  concreti  essent,  quod  maxime  valebat  de  bursa  supra  genu 
posita.  Inde  motus  articuli  paene  nullus.  Substantia,  qua  partes  contiguae  conglutinantur,  sive 
quasi  fasciam  format  dimidiae  lineae  crassitiem  exhibentem  passimque  superantem,  sive  quo 
loco  inter  articulos  lacuna  patet,  in  ligamenta  extenuatur  breviora.  Inter  haec  fluidum  aquosum 
et  rubro  colore  tinctum  effusum  est.  Caeterum  substantia,  quum  genu  serrae  ope  ad  axem  lon- 
gitudinalem dissecaretur,  lineam  rubram  manifestabat,  quae  inter  cartilagines  normale  set  crassi- 
tiem duarum  vel  quatuor  linearum  praebentes  discurreret.  Cartilagines  semilunares  nec  minus 
ligamenta  cruciata  undique  massa  illa  rubra  circumdata,  plane  sana  videntur.  Epiphysium 
forma  nihil  mutata,  quamvis  substantia  earum  spongiosa  sanguine  scatens  et  mollis  esset.  Massa 

verum  ipsa  tantum  seri  flavidi  continet,  ut  habitum  paene  gelatinosum  praebeat;  sed  tamen  firmissima 
est  et  difficillime  in  fibrillas  distrahenda.  A cartilagine  supposita,  quae  nonnullis  in  locis  laevissima, 
in  aliis  splendore  privata  erat,  facillime  separari  potest;  contra  cum  membrana  synoviali  arctissime 
cohaeret.  Microscopio  in  usum  vocato  vidimus  texturam  cellulosam  ex  meris  fibris  constantem  et 
acervos  ex  flavo  rubros  continentem,  qui  ex  haemorrhagia  praecedente  supererant.  Superficies  car- 
tilaginum eam  texturae  mutationem  exhibebat,  quae  metamorphosis  adiposa  dicitur,  intus  non 
magnopere  vel  nullo  modo  mutatae  sunt.  — 

Itaque  hoc  in  casu  inflammatio  ex  patellae  fractura  progressa  ipsum  articulum  invadebat,  et 
cum  omnis  defectu  motus  concretionem  provocabat.  Ceterum  non  deesse  videntur  exempla  ankylo- 
sium  ex  patellae  fracturis  contractarum  inprimis  ubi  genu  fasciis  justo  longius  circumjectis  perdiu 
uno  eodemque  situ  continetur.  Nimirum  fasciarum  imprudentem  usum  facillime  articulorum  rigi- 
ditas sequitur,  quae,  si  Malgaignio  credere  fas  est,  in  patellae  fracturis  interdum  remanet  nec 
postea  sanari  potest.  Ex  quo  apparet , non  male  veteres  putasse , ankyloses  illas , quae  patellae 
fracturas  subsequi  possunt  ex  callo  ipso  oriri  in  cavum  articuli  effuso. 

Consideranti  mihi , quae  a diversis  autoribus  de  hac  re  tradita  sunt , et  animo  volventi  rerum 
a me  ipso  observatarum  naturam  atque  indolem  visum  est , ankylosin  synchondroticam  duplicem 
habere  posse  originem.  Primum  fieri  potest , ut  chondritis  adhaesiva  concretionis  causa  sit,  deinde 
accidit , ut  tela  cellulosa  membranae  synovialis  ex  ea  parte  ubi  epiphysibus  inhaeret , intus  pergat, 
atque  cartilaginibus  utrumque  articulum  obtegentibus  adhaerescat.  Itaque  cartilagines  ubi  tela 
cellulosa  obductae  inveniuntur  sensim  concrescere  credendum  est , simulque  eae  partes  cavi  syno- 
vialis, quae  extrinsecus  quasi  recessus  formant,  paullatim  obliterantur.  Hoc  autem  secundum  genus 
ankyloseos,  quod  cum  membranae  synovialis  commutatione  conjunctum  est,  vel  ab  inflammatione 
pendet,  vel  ex  totius  articuli  atrophia  oritur.  — 

Quod  attinet  ad  concretionem  cartilaginum  chondritide  adhaesiva  productam,  constat  utrum 
istae  partes,  quae  vasis  sanguiferis  plane  careant,  omnino  inflammari  possent  necne,  ad  nostram 
usque  aetatem  ab  omnibus  fere  dubitatum  esse.  Sed  observationibus  et  experimentis  ab  illustrissimis 
viris  Goodsirio,  Redfernio,  Virchovio  factis  satis  probatum  esse  mihi  est  persuasum,  vel  me- 
chanica irritatione  inflammationes  in  cartilaginibus  revera  excitari  posse.  Doleo  mihi  nullas  notas 
esse  observationes  , quibus  doceatur , quo  modo  lobus  cutaneus , qui  in  exarticulationibus  articulorum 
formatur  cum  cartilaginibus  concrescat.  Enim  vero  notum  est  lobum  istum  cum  cartilagine  aut  totum 
aut  partim  prima  plerumque  intentione  conjungi,  quamquam  nonnulli  praeceperunt,  superficiem 
cartilaginum  aut  serra  resecandum  aut  ferro  radendum  esse,  ut  ad  sanationem  promptior  exsisteret. 
Non  probabile  est  cartilaginem  in  ejus  modi  casu  tanquam  brutam  materiem  et  sine  omni  reactione 
includi,  neque  dubitaverim  hoc  loco  observandae  chondritidis  adhaesivae  optimam  occasionem  datam 
esse.  — Exsudationes  fibrinosae  densum  stratum  efficientes  in  articulis  inflammatis  saepenumero  oc- 
currunt, quae  quamquam  plerumque  solum  saccum  synovialem  obducunt,  tamen  interdum  ipsis  carti- 
laginibus inhaerent.  Jam  monendum  est  observatos  esse  casus  in  quibus  sacci  synovialis  parietes  omni 
mutatione  exsuda tionem  accusante  vacaverint , cum  superficies  interna  patellae  tenui  fibrinae  strato 
instructa  esset,  ex  quo  perspicitur  Richeti  opinionem  ferendam  non  esse,  qui  istas  membranas  fluido- 
rum in  articulos  effusorum  coagulatione  oriri  contenderit.  Si  verum  esset,  quod  adhuc  fere  omnibus 

materiem  talem  exsudatam  in  parenchyma  immutari  posse , concretio  illa  facillime  explicari  posset, 
contra,  si  Forsterum  sequimur,  hujus  concretionis  haec  conditio  est,  ut  suprema  cartilaginis  strata 
sensim  in  texturam  cellulosam  abeant.  Praeterea  etiam  cartilagines  inflammatae  nulla  intercedente 
substantia  concrescere  possunt,  quod  ankyloseos  synchondroticae  perfectissimum  et  ut  ita  dicam 
genuinissimum  specimen  est.  Mihi  quidem  id  semel  observare  contigit  in  osse  viri  perillustris  Blasii 
benignitate  mihi  suppeditato  et  jam  maceratione,  quod  magnopere  doleo,  praeparato.  Erat  anky- 
losis  pedis  post  multiplices  tibiae  necroses  exorta.  Apparet  disseminatus  per  totam  diaphysin  tibiae 
aequabiliter  tumefactae  et  osteophytis  tenuioribus  obductae,  magnus  numerus  foraminum  et  cloacarum, 
in  quibus  totidem  ossa  sequestria  retinentur.  Cavum  medullare  osse  impletum  est,  in  media  diaphysi 
satis  denso,  ad  extremitates  versus  rariore.  Astragalus  ex  una  parte  cum  tibia,  ex  altera  cum  calcaneo 
concretus  est.  In  ipso  calcaneo  et  astragalo  rariorem  substantiam  osseam  invenimus,  praeterea 
superficies  eorum  osteophytis  obtecta  est.  In  utri  usque  ossis  confiniis  substantia  ossea  trabecularum 
situ  horizontali  excellit,  quod  separationis,  quae  antea  fuerit,  solum  signum  habetur.  At,  qui 
articulus  inter  pedem  et  tibiam  positus  est,  ita  concrevit,  ut  inter  ossium  fines  lamina  intermedia 
sit,  quae  tertiam  lineae  partem  efficiat.  Haec  autem  lamina  transversim  dissecta  strata  exhibet  tria, 
quorum  id  quod  medium  locum  obtinet  cartilaginosum , duo  in  latere  posita  osseam  structuram 
habent.  Addam  haec  ossea  strata  tenuissima  quidem , verum  densissima  fuisse , ita , ut  ab  ossibus 
adjacentibus,  quorum  rarior  structura  erat,  facillime  distinguerentur.  Structuram  microscopicam 
exploraturus  laminas  tenuissimas  et  cum  acido  hyclrochlorato  convenienter  praeparatos  adhibui , quae 
cartilaginem  utrimque  compacta  ossis  substantia  marginatum  luculentissime  ostenderet.  Substantia 
vero  intermedia,  cum  antea  exsiccata  fuerit,  lacunis  quidem  scatet,  ceterum  structura  satis  nor- 
malis est,  ita  ut  in  parte  ossi  contigua  cellulae  ad  ordinem  columnarum  congestae  optime  pateant. 
Passim  cartilaginum  ex  duabus  laminis  concretarum  indicia  inveniuntur,  quamquam  saepissime 
desiderantur,  vel  in  iis  laminis,  quae  lumini  plane  perviae  sint. 

In  altero  genere  ankyloseos  synchondroticae  fieri  potest,  ut  cartilagines  initio  concretionis 
nihil  omnino  mutatae  sint , et  concretio  partium  membrana  synoviali  supra  limbum  cartilaginis  intus 
crescente  efficiatur.  In  acutis  arthrophlogosibus  ex  Richeti  observationibus  cavum  articulare  in- 
jectionum ope  irritantis,  circa  margines  cartilaginum  vasa  sanguifera  plurimo  sanguine  impleta 
inveniuntur,  quorum  ramificationes  limbum  cartilaginis  una  linea  et  quod  excurrit  superant.  In 
chronicis  vero  inflammationibus  ille  vasorum  sanguif erorum  supra  cartilagines  decursus  et  hypertrophia 
textus  cellulosi  vasa  concomitantis  multo  latius  vagari  potest.  In  his  accidit,  ut  tota  cartilaginis 
superficies  membrana  obveletur , quo  facto  cum  corneis  inflammatis  non  parvam  similitudinem 
praebet.  Membranae,  de  qua  agitur,  crassities  interdum  maxima  est,  praesertim  in  margine;  contra 
in  media  parte  tenuissima  esse  potest,  ita  ut  pellucida  membrana  vix  oculis  discernatur.  — 

Quae  si  ita  se  habent,  et  si  partes  ita  commutatae  se  tangunt,  nihil  concretionem  impedit, 
imprimis  si  omnis  motus  abest,  qui  articulos  inter  sejunctos  dirimat.  Concretio  autem  sive  perfecta 
est  sive  imperfecta.  Eodem  tempore  etiam  eae  partes  sacci  synovialis,  quae  ad  latera  articuli  quasi 
sinus  formant,  magis  minusve  obliterantur , inde  cavo  articuli  in  dies  magis  contracto,  motus 
subito  et  maxime  impediuntur. 

Itaque  ipsae  cartilagines,  ut  jam  supra  monui,  initio  integrae  esse  possunt,  quod  cellularum 
cartilaginearum , sub  textu  celluloso  positarum  cum  situ , tum  forma  probatur.  Serius  autem  atrophia 
cartilaginum  oritur,  cellulis  quidem  cartilagineis  prope  peripheriam  sitis  intumescentibus  et  novam 

prolem  procreantibus,  quo  facto  metamorphosis  adiposa  incipit.  Haec  ita  se  habet,  ut  destructis  mox 
ipsis  cellulis  cava,  quae  cellulas  continebant,  vel  capsulae  granulis  minutis  vel  guttulis  oleosis  vel 
simpliciter  adipe  fluido  impleantur,  quo  facto  nonnulla  eorum  confluunt  et  antra  majora  irregularia 
formant.  Denique  ipsa  substantia  intercellularis  granulosa  et  guttulis  adiposis  impleta  evanescit. 
Itaque  cartilaginis  ab  externis  ad  interna  pergens  interitus  est  ac  substantia  fibrosa  statim  vacua 
explet.  Tota  autem  ista  mutatio  satis  lente  procedere  videtur , nam  admodum  sero  ima  cartilaginis 
strata  pereunt  et  tum  tandem  textus  cellulosus  vel  fibrosus  ipsi  laminae  compactae  ossis  se  inserit, 
qui  idem  denique  nonnunquam  in  substantiam  osseam  immutari  potest. 

Egregie  morbi  a me  descripti  specimen  in  pede  aegroti  observavi , cui  propter  ostitidem  late 
patentem  ossium  tarsi  vir  perillustris  Blasius  enucleationem  a clarissimo  Chopartio  inventam  facere 
constituerat.  Malum  in  viro  dyscrasia  tuberculosa  laborante  ante  hos  duos  annos  cum  dimidio  post 
distorsionem  exortum  erat.  Motus  ex  anni  tempore  propter  dolores  vehementiores  nullus  fuerat. 
Ulceratio  aperta  fistulaeque  recentissimo  demum  tempore  apparuerant.  Pars  amputata  quum  dili- 
gentius examinaretur,  inventum  est,  os  naviculare  et  cuboideum,  ossa  tria  cuneiformia  pariter  atque 
bases  ossium  metatarsi  habere  textum  osseum  spongiosum,  sanguine  repletum  et  ita  mutatum  ut 
digitis  facillime  comprimi  posset.  Partes  ossibus  aflines  in  substantiam  lardi  similem  mutatae  et 
circa  fistulas  pure  infiltratae  erant.  Articulus  Choparti  pure  plenus  et  ad  externa  patens.  In 
reliquis  articulis  omnibus , quae  partim  inter  ossa  tarsi , partim  inter  tarsum  et  metatarsum  positi 
sunt , cartilagines  integrae , sed  plane  concretae  sunt.  Qui  articuli  si  vehementer  distrahuntur , per- 
spicuum fit,  cartilagines  fibris  et  filamentis  transversis  et  tenuissimis  contineri,  interdum  duobus  vel 
tribus,  interdum  plurimis.  At  maximum  motus  impedimentum  non  tam  in  horum  filamentorum 
praesentia,  quam  in  cavorum  synovialium  incipiente  obliteratione  et  in  tela  cellulosa  cartilaginibus 
omnibus  inducta  positum  est.  Conspiciuntur  enim  in  margine  cartilaginum  plicae  ex  tela  cellulosa 
constantes  vel  triangulares , vel  teretes,  plerumque  crassae,  quae  a membrana  synoviali  proficiscentes 
cartilagini  veluti  pterygia  tunicae  scleroticae  insident.  Color  earum  ex  flavo  ruber  est,  vasis  san- 
guiferis  abundant  et  sanguinis  effusi  minutissimas  maculas  interdum  exhibent.  In  media  cartilagine, 
quae  nihil  mutata  videtur  esse,  evanescunt,  quamquam  diligentius  perscrutatis  partibus  probatur, 
vel  eam  cartilaginis  superficiem,  quae  primo  obtutu  sana  videtur,  membrana  eaque  tenuissima  ve- 
latam esse,  in  qua  filamentorum  supra  memoratorum  quasi  radices  inveniuntur.  Subjecta  cartilago 
in  superficie  interdum  glabra , interdum , si  lente  vitrea  observatur , impressionibus  perexiguis 
aspera  videtur.  Microscopium  autem  docet,  membranas  cartilaginibus  impositas  ex  variis  telae 
fibroplasticae , quam  dicunt,  formis  consistere,  rarius  autem  meras  fibrillas  inveniri.  In  membranis 
ad  pterygii  instar  formatis  vasa  sanguifera  exstant  plurima  et  vel  nudis  oculis  apparentia  e quibus 
rete  capillare  profluit  interstitiis  subtilissimis  instructum.  Contra  in  tenuissima  membrana,  quae 
summam  et  paene  sanam  cartilaginem  tegit,  rarissimae  vasorum  ansae  deprehenduntur.  Ipsa  cartilago 
vix  quidquam  mutata  est,  etiamsi  nonnullis  in  locis  cellulae  magnitudine  adauctae  novam  prolem 
ggniunt  et  metamorphosin  adiposam  inire  incipiunt.  — 

Quodsi  causam  ankyloseos  synchondroticae  quaerimus , primum  inflammationes , quae  ex 
vicinis  in  articulum  propagantur,  se  objiciunt.  Itaque  ankylosin  ab  ejusmodi  inflammatione  pen- 
dentem saepius  observavi;  primum  post  patellae  fracturam  fusius  a me  descriptam;  deinde  iterum  in 
genu  praesente  carie , quae  tibiae  spinam  affinem  vexaret ; bis  in  articulo  pedis , quum  multiplices 
tibiae  necroses  adessent,  quumque  inflammatio  usque  ad  epiphysin  inferiorem  pertineret;  semel 

denique  in  articulis  tarsi  ostitide  affecti,  quam  modo  descripsimus.  Superficies  articulorum  in  his 
certe  casibus  plerumque  hypertrophia  quasi  illa  membranae  synovialis  efficitur.  Inflammationem, 
quam  causam  morbi  nuncupo,  saepenumero  revera  adesse  multis  modis  probari  potest : extremitates 
ossium  rarefactae  et  osteophytis  instructae  sunt,  medulla  sanguine  abundat,  tela  cellularis  per  totum 
cavum  articuli  largiter  effusa  est.  Celeberrimus  Gerdy  , qui  articulum  ex  hydrope  injectionibus 
jodatis  sanatum  cultro  examinaret,  antrum  ejus  exsudatis  plasticis  et  ut  ajunt  organisatis  impletum 
vidit.  Sed  tamen  cavendum,  ne  quid  nimis  inflammationibus  tribuatur,  imprimis  iis,  quae  ex  vicinis 
in  articulum  transiisse  credantur.  Nam  si  qua  pars  in  articuli  vicinitate  inflammatione  correpta  est, 
plane  motus  interdum  propter  dolorem  tumoremque  impediuntur.  Jam  vero  articuli  quibus  motus 
omnis  deest  paii  modo  atrophiam  et  parietum  concretionem  perpeti  possunt , atque  vasa  sanguifera, 
quae  vel  thrombi  ope  aut  ligaturae  auxilio  clausa  sunt.  Et  profecto  etiam  in  hac  cavorum  articularium 
atrophia  cartilagines  tela  cellulosa  a membrana  synoviale  intus  missa  obductas  invenies.  Iulus 
Cloquetus  in  eo,  quod  » Dictionnaire  de  medecine « inscriptum  est,  opere  ejusmodi  ankyloses  ab 
immobilitate  artuum  pendentes  accuratissime  descripsit : Capsulae  synoviales  contrahuntur  et  eva- 
nescunt; superficies  glenoidales  diminuuntur;  fluidi  synovialis  quasi  fontes  exarescunt ; parietes 
membranae  synovialis  commissae  concrescunt ; denique  nihil  nisi  tela  cellulosa  albida  superest,  quae 
ossa  contigua  inter  se  vincit.  Cartilaginum  crassities  plerumque  imminuta  est,  nisi  forte  plane  au- 
feruntur. Sed  quamvis  perfecta  sit  denique  cartilaginum  concretio , substantia  ossium  spongiosa 
perdiu  tamen  lamina  cartilaginosa  disjungitur  eodem  paene  modo,  qui  in  ossibus  adolescentulorum 
inter  diaphysin  et  epiphysin  usitatissimus  est.  Cloquetius  hoc  genus  ankylosium  in  iis  interdum  se 
observasse  affirmat,  qui  paralysi  affecti  situm  membrorum  per  longum  tempus  non  mutaverant.  Qui, 
quamvis  diserte  moneat,  inflammationes  ullas  in  tali  rerum  conditione  non  existere,  Teissierus  *)  ta- 
men et  Bonnetus  **)  serius  de  inflammatione  ex  immobilitate  artuum  profecta  mirum  commentum 
fecere  et  Gurltius  in  opere  suo  (Beitrage  zur  vergleichenden  Anatomie  der  Gelenke)  eorum  opinio- 
nem amplecti  videtur.  Crediderim  autem  in  his  omnibus  atrophiam , ut  ita  dicam  regressivam , accu- 
sandam esse.  Jnvenerunt  Francogalli  a me  nominati  in  sex  exemplis***)  ubi  propter  ossium  fracturas 
non  recto  tempore  sanatas  artuum  motus  suspensi  fuerant,  articulos  proxime  sitos  satis  constanti  modo 
mutatos.  Praeter  ligamentorum  et  musculorum  affinium  rigiditatem  sanguinis  vel  seri  sanguinolenti 
effusio  in  articulum  ipsum  et  in  telam  cellulosam  capsulae  synoviali  inhaerentem  invenerunt.  Acce- 
debat vasorum  sangniferorum  evolutio  satis  conspicua  et  interdum  pseudomembranarum  formatio. 

Quod  primum  ad  eas  mutationes  attinet,  quas  ultimo  loco  memoravimus,  quaeque  hypothesi 
de  inflammatione  imprimis  favere  videbantur,  vasorum  quidem  evolutio  non  in  toto  sacci  syno- 
vialis pariete , sed  praesertim  in  margine  cartilaginum  observata  est.  Cujus  naturam  inquirentibus 
nobis  nihil  magis  probabile  videtur,  quam  pendere  eam  ab  ipsius  membranae  synovialis  supra 
, cartilagines  progressu.  Scilicet  Teissierus  et  Bonnetus  enarrant,  ipsam  cartilaginem  et  in  limbo  et 
interdum  in  partibus  centralibus  vasorum  ramificationes  haud  dubias  ostendisse.  Hanc  Gurltius  in 
dubium  relationem  revocat,  nimirum  qui  de  ipsarum  cartilaginum  iterum  iterumque  rejecta  vascu- 
larisatione  cogitaret;  at  vasa  de  quibus  agitur  manifeste  ad  membranam  synovialem  pertinebant. 
Supra  explicate  demonstravi,  quomodo  subtilissimi  vasorum  rami,  qui  longe  cartilaginum  fines 

I i 

*)  Gazette  medicale  de  Paris  1841. 

*’)  Traite  des  maladies  des  articulations.  Paris  1845. 

'**)  Conferas  epitomen  morborum  a Gurltio  1.  c.  datam. 

superant,  saepius  telae  cellularis  tenerrimo  stratu  contineantur,  qui  velut  cuticula  pellucida  difficile 
de  cartilaginis  superficie  detrahi  possit.  Itaque  si  vasorum  ramificationes  sanguine  impletae  erant, 
trunco  scilicet  eorum  a membrana  synoviali  proficiscente  vacuo , in  observatione  minus  diligenti 
vascularisationis , ut  ajunt,  cartilaginum  suspicio  sponte  se  obtulit.  Haec  explicandi  ratio  ni  fallor 
in  multos  casus  cadit , ubi  in  cartilaginibus  sanis  vel  levius  mutatis  vasa  sanguifera  novae  originis 
animadversa  sunt.  Pseudomembranae  autem  in  ejusmodi , quos  Teissiervs  et  Bonnetus  dissecue- 
runt articulis  facillime  eo  oriri  potuerunt,  quod,  ut  jam  fusius  demonstravi,  cartilagines  tela  cellu- 
losa obvelatae  partim  concreverunt ; telae  vero  cellulosae  in  omni  genere  atrophiae  luxuriem  saepissime 
observari,  inter  omnes  constat.  His  omnibus  bene  perpensis  dubium  esse  nequit,  omnem  morbi 
decursum  ex  atrophiarum  nonnullarum  natura  melius  explicari,  quam  mirifica  ista  inflammatione, 
cujus  quies  causa  fingeretur,  exponi.  Itaque  Cloquetii  theoria  multo  praeferenda.  — In  dijudi- 
canda morbi  hujus  natura  atque  indole  duae  observationes  ab  illustrissimo  Adams*)  institutae  non 
negligendae  sunt,  etiamsi  insit  in  iis  aliquid,  quod  a re  nostra  alienum  sit.  Bis  enim  autor  ille 
observavit  cubitum,  in  quo  perdiu  supinatio  et  pronatio  non  existeret,  ita  mutatum,  ut  forma 
capituli  radii  et  rotulae  ex  arthrodia  in  gynglimum  mutata  esset,  unde  clare  elucet,  quantum  motus 
ad  conservandam  vel  immutandam  articulorum  formam  atque  conditionem  valeat.  Haec  sententia 
etiam  aliis  a Dupuytren  et  Cruveilhier  factis  observationibus  probari  videtur.  Scilicet  uterque 
virorum  illorum  clarissimorum  caput  radii , quum  primis  vitae  annis  luxatione  deviatum  esset,  quasi 
rotulae  pressione  et  articuli  vinculis  liberatum  normali  majorem  longitudinem  assequi  viderunt , ita 
ut  idnae  extremitatem  glenoideam  altius  supercederet.  — 

Effusiones  denique  sanguinis  in  cavum  articuli  et  in  partes  circumjacentes,  quas  Teissiervs 
et  Bonnetus  semper  se  observasse  affirmant , facile  ex  causis  mechanicis  derivari  possunt.  Effici- 
untur musculorum  motibus , quos  satis  constat  in  membranis  mucosis  quoque  creberrimas  haemor- 
rhagias  excitare.  Manifestum  est  motus  vel  levissimos , et  qui  ne  percipiantur  quidem  ab  aegrotis, 
in  articulis  parum  mobilibus  vasorum  rupturas  et  haemorrhagias  inde  pendentes  evocaturos  esse, 
praesertim  si  cavitatis  articularis  diminutio  accedit.  Quare  satis  perspicuum  videtur,  cur  in  anky- 
losibus  incompletis  et  in  articulorum  rigiditate  sanguinis  effusiones  sive  in  ipsam  capsulam,  sive  in 
vicinas  partes  factae  saepius  adsint.  — Ceterum  ne  longissimam  quidem  artuum  quietem  et  immo- 
bilitatem articuli  obliteratio  et  atrophia  necessario  sequitur,  ut  Velpeau,  Nelaton  et  alii  recte 
monuerunt.  Ex  quo  Malgaignius**)  male  colligit,  immobilitatem  articuli  ad  provocandam  anky- 
losin  omnino  nunquam  sufficere,  contra  inflammationem  latentem  ubique  incusandam  esse.  In 
maxilla  inferiore  saepius  observatum  est  condylum  unius  lateris  et  mobilem  et  prorsus  sanum  esse, 
cum  alter  per  longum  annorum  cursum  constante  ankylosi  laboraret.  In  notissimo  Kuhnholtzii 
casu  ankylosis  unius  maxillae  lateris  per  sexaginta  adeo  annos  duraverat , nec  tamen  ulla  alterius 
condyli,  qui  per  tot  annorum  seriem  motus  non  fecisset  , mutatio  morbosa  sive  ankylosis  inventa  est. 
Similia  in  aliis  articulis  licet  rarius  animadversa  sunt.  De  eo  autem,  cur  praesente  artuum 
immobilitate  ankylosis  in  nonnullis  casibus  oriatur,  in  aliis  articulus  ne  mutetur  quidem,  adhuc 
dijudicari  non  potest. 


*)  Dublin  Journ.  ISIO.  — Gurlt  1.  c.  pag.  301. 

**)  J.  F.  Malgaigne,  Abhandlung  der  chirurgischen  Anatomie  etc.  aus  dem  Franz.  Prag  1SI2. 


IV. 


DE  HYDRORRHOEA  NASALI  ET  INPRIMIS 

TRAUMATICA. 


Secretiones  aquosas  et  copiosissimas  e naribus  profluentes  et  ex  acuto  tunicae  mucosae 
catarrho  exortas  saepissime  obvenire,  satis  cognitum  est.  At  minus  frequenter  observatae,  licet 
fortasse  non  ita  rarae,  alii  sunt  acuti  tunicae  mucosae  narium  fluxus,  qui  quidem  certe  si  angustior 
vocabuli  definitio  respicitur , catarrhales  vocari  non  possunt.  Etenim  omnibus  symptomatibus  ad 
telae  mucosae  aegrotationem  referendis  carent , ita  ut  sanguinis  quidem  affluxus  antecedens  mani- 
festissime interdum  appareat , inflammationis  vero  notio  — rhinitis  — sit  mittenda.  Itaque,  quum 
in  vulgari  narium  catarrho  vel  ab  initio,  vel  in  serioribus  certe  stadiis  praevaleat  epitheliorum  ex- 
foliatio cellularumque  novatio,  altera  forma  transsudationes  potius,  quae  recta  via  per  vasorum  san- 
guiferorum  parietes  fiant,  sistit.  Quare  melius  ad  hydropes  referendam  statuimus.  Quamvis  enim 
mos  sit  in  universum  ea  solummodo  exsudata  aquosa , quae  conclusis  cavis  concludantur  hydropes 
habere,  verum  tamen  ex  altera  parte  ejus  definitionis  limites  vel  arbitrium  vel  necessitas  usque 
excessit. 

Quodsi  ex  nonnullis  casibus  infra  referendis  conclusiones  magis  generales  deducere  liceat, 
hydrorrhoeam  hanc  nasalem  externo  habitu  haemorrhagias  nasales  plane  aequare  dixerim.  Ab  his 
primum,  et  si  rei  natura  non  subtilius  indagatur , non  nisi  colore  differt.  Quum  nonnunquam  sane 
per  complures  dies  perstaret , aliis  in  casibus  bis  terque  per  diem  proveniens  breve  tempus  copioso 
fluxu  duravit,  celeri  terque  rursum  evanuit.  Plerumque  quidem  nulla  patente  causa,  quibusdam  in 
exemplis  post  corporis  intentiones  et  aestuationes , vel  naso  vel  fronte  contusione  vel  ictu  laesis 
evenit.  Quam  etiam  semel  post  fracturam  septi  narium  ossei  tam  copiose  profluentem  vidi , ut 
verendum  sit,  ne  cum  liquoris  cerebrospinalis  effluxu , qualis  fracturas  basis  cranii  insequatur,  com- 
mutetur. 

Primam  ejusmodi  exempli  observationem,  in  quo  transsudationes  illae,  fere  omnem  sanguinis 
i congestionem  vel  ad  caput  vel  ad  telam  narium  mucosam  petentem  sequebantur,  anni  MDCCCLV 
aestate  in  puero  feci  tredecim  annorum , corpore  haud  robusto.  Qui  duobus  ante  annis  scarlatina,  et 
quum  inde  convalesceret , levi  anasaria  laboraverat.  Inde  manifesto  ortae  erant  turbationes  mixtionis 
sanguinis,  anaemia  tunicae  mucosae  labiorum  oris  et  conjunctivarum,  cordis  palpitationibus,  venarum 

strepitu,  catarrho  gastrico  levi  conspicuae.  Quare  aegroto  per  longius  tempus  ferrica  propinabantur. 
Sed  in  singularia  illa  effluvia  tum  demum  animum  converti,  quum  parentes  pueri,  inferioris  con- 
ditionis homines,  referrent,  ejus  album  esse  sanguinem,  albis  eum,  ut  illi  dicebant,  narium  hae- 
morrhagiis  laborare.  Tunc  cognitum  est  puerum  ex  novem  mensibus , ex  quo  tempore  symptomata 
chlorotica  manifesto  aucta  erant,  fere  singulis  hebdomadibus , et  interdum  compluribus  diebus  con- 
tinuis fluxu  nasali  aquoso  et  copiosissimo  corripi.  Plerumque  sponte  et  inopinato,  crebro  autem 
post  graviores  corporis  contentiones,  aliquoties  etiam  fronte  vel  naso  violenter  percussis  aquae  simi- 
lis liquor  continuo  stillicidio  emanabat.  Plerumque  horae  quadrantem  effluvium  perdurabat,  vel 
aliquando  diutius,  interdum  vero  totum  diem,  aliquoties  complures  eosque  continuos  dies.  Ut  plu- 
rimum interdiu  obveniebat,  nonnunquam  autem  noctu  latenter  accedebat.  Ceterum  inter  effluvium 
et  post  nulla  unquam  exstabant  genuini  catarrhi  nasalis  symptomata,  a quo  vel  ipsi  parentes  pueri 
secretiones  illas  plane  distinguebant.  Evacuati  fluidi  quantitas  a patre  dimidio  calici  ejus  generis, 
ex  quo  infusum  coffeae  bibitur , per  horae  quadrantem  aestimata  est.  Chemicam  seri  inquisitiioem, 
id  quod  maxime  doleo,  instituendam  neglexi.  Mense  Septembri  ejusdem  anni  puer  cholera  asia- 
tica  exstinctus  est,  quum  pridie  etiam,  ut  relatum  est,  seri  iterum  permagna  copia  effluxisset.  — 

Vir  perillustris  Blastos,  praeceptor  summe  venerandus , bis  plane  similia  observavit,  cujus 
ego  benignitati  casus  jam  memorandi  notitiam  debeo.  Mulier  quaedam  triginta  fere  annos  nata, 
levi  tussi,  dyspnoea,  catameniorum  turbationibus  laborabat  et  in  universum  ejus  generis  accessioni- 
bus, quas  sanguinis  turbatae  mixtioni  attribuere  consuetum  est.  Ea  ex  breviore  tempore  correpta 
erat  narium  fluxu  aquoso,  copiosissimo,  per  intervalla  inaequalia  obveniente,  subitoque  et  sine  omnibus 
symptomatibus  catarrhalibus  profluente.  Raro  bis  vel  ter  per  diem  oboriens  totam  horam  vel  dimidiam 
ejus  partem  indurabat,  nec  minus  celeriter  abibat.  Interdum  per  totum  diem,  vel  per  biduum  triduum- 
que protrahebatur,  quum  aliis  temporibus  inter  singulas  accessiones  complurium  dierum  interstitia 
interessent.  Ipsi  fluxui  dolor  capitis  modicus  praeibat , qui  regionem  frontalem  solam  occupans, 
inter  ipsum  fluxum  perdurabat.  Aegrota , postquam  per  satis  longum  tempus  ferrica  sumpsit,  sali- 
naque lavit,  curationi  se  subduxit,  quum  neque  in  universali  valetudine,  neque  in  nasi  effluviis 
melior  evenisset  conditio.  Quam  ob  causam  ulterior  morbi  decursus  non  innotuit. 

Similis  alter  casus  fuit,  quem  idem  vir  perillustris  Blastos  observavit.  Aegrota  fuit  matrona 
aetate  provectior , de  qua  quod  referam  non  habeo,  nisi  eandem  praeterea  amborum  prominentia 
bulborum,  cataracta  lentis  in  altero  oculo,  struma  et  cordis  palpitationibus  — quem  morbum  » Glotz- 
augendyscrasie«  Basedovius  appellavit  — laborasse,  fluxusque  interdum  e naribus  provenientes  hic 
quoque  admodum  copiosos  per  annos  complures  observatos  esse.  — 

Quibus  duobus  in  casibus  pariter  atque  in  illo,  quem  supra  descripsimus,  haud  dubie  chro- 
nica affectio  periodicis  manifesta  fluxionibus,  exstitisse  videtur.  Itaque  turbationes  mixtionis  san- 
guinis, quales  his  in  casibus  exstabant,  haud  scio  an  fortuitae  et  sine  vi  fuerint.  Neque  enim  du- 
bium est,  hydraemica  sanguinis  dyscrasia  aquosas  tunicae  mucosae  transudationes  eodem  modo  facil- 
lime posse  evenire,  quo  serosas  excretiones  per  intestinum  et  serosi  fluidi  in  telam  cellulosam  diver- 
saque  cava  corporis  effusiones.  In  casu  a Kingio  observato,  cujus  infra  accuratius  mentionem 
faciam,  aegrota  oedema  palpebrarum  habebat  et  ad  anasarcam  inclinavit.  Neque  in  alio,  quod 
Graves  descripsit,  exemplo  cutis  hydrops  defuit. 


33 


\ erum  aliis  sub  conditionibus  id  malum  post  unam  vel  aliquot  fluxiones  subito  exortas  nullo 
relicto  vestigio  rursum  evanescere  potest.  Quare  ex  transitoriis  et  admodum  localibus  causis  pen- 
dere videtur.  Quod  etiam  casu  jam  referendo  comprobatur. 

Adolescens  undeviginti  annorum,  aliquantum  pallidus,  ceterum  sanus  et  robustus,  qui  die 
XXIX  mensis  Octob.  anni  MDCCCLV  in  nosocomium  chirurgicum  receptus  est,  quatuor  ante 
annis  nocturno  itinere  faciem  trabi  viam  occludenti  violenter  illiserat,  quo  ictu  septum  nasi  osseum 
fractum  esse  veri  simile  est.  Aliquot  diebus  post  illam  laesionem  respirandi  per  nares  difficultas 
animadversa  est,  quae  deinde  tantum  increvit,  ut  aegrotus  solito  tubicinis  officio  abstinere  cogeretur. 
Adolescens  apud  nos  receptus  dorsum  nasi  exhibebat  leviter  tumefactum  et  ad  sinistram  inclinans, 
contra  apicem  nasi  nimium  ad  dextram  directum.  Septum  ad  anguli  instar  in  sinistram  choanam 
prominens,  eam  obstruit;  os  nasi  dextrum  introrsum  propulsum  est,  quo  facto  in  exploratione 
dextri  cavi  nasalis  protinus  illius  inferior  margo  offendebatur.  Sic  utraque  choana  in  tantum  obtu- 
rata est,  ut  non  nisi  violentis  exspirationibus  aer  per  nares  expelli  posset.  Ideo  quarto  Novembris 
die  ab  illustrissimo  Blasio  septum  osseum  ope  polypodarpagae  violenter  a crista  maxillae  superioris 
avulsum  est,  cujus  tum  substantia  ossea  tentante  digito  nudata  deprehendebatur.  Ex  quo  septum 
mobile  factum  cannulis  elasticis  ita  est  defixum,  ut  aegrotus  per  sinistram  choanam  facile,  sed  per 
dextram  etiam  tum  difficulter  posset  respirare.  Quae  parva  operatio  sine  ulla  difficultate  bene  ces- 
serat. Sanguinis  effluvium  modicum  aqua  gelida  per  nares  resorpto  brevissimo  tempore  inhibitum 
est.  Contra  dolor,  id  quod  facillimum  intellectu,  primo  quidem  admodum  vividus  fuit.  Sed  proxi- 
mis horis  paene  omnis  evanuit.  Universalis  habitus  et  valetudinis  turbatio  nulla.  Die  sexto  No- 
vembris sub  meridiem  capitis  dolor  vehementissimus,  non  ultra  cavernarum,  quae  sunt  in  osse  fron- 
tis, regionem  diffusus  apparuit.  Quare  cannulis  remotis,  opiatum  administratum  est.  (luo  facto 
illae  accessiones  evanuerunt.  Eadem  vespera  sub  horam  septimam  aegrotus  ex  improviso  liquorem 
calidum , copiosum  sibi  ex  sinistra  nare  destillantem  animadvertit , quem  primo  sanguinem  esse 
putavit,  donec  lutescentem  eum  et  pellucidum  esse  viderit.  Id  effluvium,  licet  non  cessaret,  aegro- 
tus ceterum  nihil  incommodi  sentiens  non  ulterius  curavit,  aliquantumque  temporis  post  obdormivit, 
ita  ut  ego  altero  mane  demum  de  hac  re  certior  fierem.  Per  totam  autem  noctem  usque  ad  horam 
septimam  matutinam  illud  effluvium  perduraverat  et  tam  copiosum  fuerat , ut,  quod  et  ipse  vidi, 
subuculae  pars  collaris  et  pectoralis  liquore  luteulo  maderet.  Ceterum  aegrotus  nihil  defatigatus 
optime  se  habuit,  sed  per  diem  capitis  dolor  modicus  regionem  frontalem  occupans  revertit.  Tunica 
narium  mucosa  erat  sicca  nihilque  secernebat.  In  partibus  anticis,  quae  conspici  possent , partim 
solidis  crustis  ex  cruore  siccato  constantibus  et  ex  levi  haemorrhagia  operationem  secuta  remanen- 
tibus, etiam  tum  erat  obtecta.  Proxima  nocte,  quae  inter  diem  septimum  et  octavum  mensis  No- 
| vembris  intercedebat,  aegrotus  iterum  sub  mediam  noctem  tepido  liquore  per  collum  sibi  defluente 
i experrectus  est,  sed  quamquam  hoc  facere  jussus  esset,  nuncium  rei  mihi  non  misit.  Quo  factum 
i est,  ut  mane  demum  hora  octava  oculis  viderem  rei  veritatem,  quum  etiam  tum  per  horae  quadran- 
tem liquor  dilute  luteolus  lento  nimirum  stillicidio  ex  sinistra  nare  emanaret,  sed  qui  noctu  tam 
I copiosus  profluxerat,  ut  iterum  subucula  et  pulvinar  maderent.  Interdiu  rursum  nihil  obvenit  et 
l nares  siccae  fuere.  Nocte  inter  decimum  et  undecimum  diem  mensis  Novembris  postremum  liquo- 
ris tunc  penitus  aquosi  effluvium  obortum,  breve  tantum  tempus,  circiter  dimidiam  horam  duravit. 
Tres  igitur  hoc  in  casu  provenere  narium  fluxus,  primus  duodecim,  alter  octo  horarum,  tertius  semi- 

horae.  Per  totmn  illud  tempus  aegrotus  alternis  vicibus  de  frontis  doloribus  querebatur,  qui  proxi- 
mis demum  diebus  paulatim  evanuere.  Symptomata  catarrhalia  nulla  fuere,  neque  ulli  abnormes 
sensus  in  naso  animadversi.  Ceterum  curationis  effectus  faustus  fuit.  Effluvia  illa  nec  antehac  ab 
aegroto  unquam  animadversa  non  reverterunt. 

Iam  in  casu  primo  effluvium  serosum  interdum  fronte  vel  naso  externa  violentia  laesis  exor- 
tum esse  notavimus.  In  casu  postremo  hydrorrhoeam  ex  vulnere  sive  fractura  antecedente  pepen- 
disse vix  negari  posse  videtur.  Possunt  igitur  post  aliquod  cranii  trauma,  quo  fortasse  nihil  praeter 
graviorem  congestionem  ad  tunicam  mucosam  narium  excitetur , evacuationes  e naribus  aquosae  et 
copiosissimae  exoriri  , etiamsi  spatia  suharachnoidealia  non  adaperta  sunt.  Itaque  fluxus  narium 
aquosi , quamvis  ex  cranii  laesione  pendeant,  non  ubique  emanante  liquore  cerebrospinali  sistuntur. 

Duae  praecipue  sunt  conditiones,  quibus  datis  effluvia  serosa  vel  ex  naso  vel  ex  auribus  pro- 
venientia interdum  oriri  antiquitus  observatum  est,  scilicet  fractura  basis  cranii  et  ventriculorum 
hydrocephalus. 

Quod  ad  serosa  effluvia  attinet,  quae  in  cranii  laesionibus  conspicua  sunt , sane  jam  vete- 
riores  medici,  prognosis  quantum  hoc  symptomate  turbari  soleat,  non  ignorabant.  Sed  recentiore 
demum  tempore  posito  in  liquore  cerebrospinali  hydrorrhoeae  fonte  nexus  inter  fluxum  aquosum  et 
inter  fracturam  basis  cranii,  ut  plerumque  creditur  certus  atque  constans,  apparuit.  Itaque  aliorum 
chirurgorum  theoriae  quasi  inutiles  rejectae  sunt.  Quodsi  ut  exemplum  afferam  Laugierius  opi- 
nionem protulit,  liquorem  illum  pro  sero  sanguinis  per  haemorrhagiam  effusi  habendum  esse,  unus- 
quisque intelligit , talem  sententiam  prorsus  esse  refellendam , ubi  de  fluxu  agatur,  qui  Brunsio 
autore  per  octo  dies  perdurare  et  mille  fluidi  grammata  edere  possit. 

Sane  ad  sententiam,  quae  haud  dubie  in  longe  maximo  casuum  numero  vera  est,  esse  illud 
fluidum  liquorem  cerebrospinalem  certo  stabiliendam,  analyses  chemicas  satis  congruentes  amborum 
liquorum  exstare  opus  erat.  Itaque  Bardelebenius  et  Brunsius  in  compendiis,  quae  scripserunt, 
analyses  utriusque  fluidi,  quas  hinc  Lassaigneus  illinc  Deschampsius  et  Babourbinius  tradiderant, 
comparavere,  unde  sane  differentia  aliquo  modo  notabilis  non  apparuit. 

Etiam  sachari,  quod  constans  in  liquore  cerebrospinali*)  invenitur,  praesentia  jam  anno 
MDCCCLI  a Deschampsio  in  liquore , qui  in  cranii  fractura  effluxerat,  erat  demonstrata.  Etiam 
Claudius  Bernardus  ejusmodi  casus  mentionem  facit,  ubi  propter  chemica  sachari  indicia  in  sero 
post  fracturam  ossis  petrosi  emanante  conspicua,  diagnosis  medica  in  diabetem  traumaticum  consti- 
tuta est.  Quae  quum  ita  essent,  eo  certius  comprobatum  esse  videbatur,  eundem  esse  eum  liquorem, 
quod  fractura  ipsa  cranii,  ubicunque  postea  inquisitio  in  cadavere  facta  est,  semper  reperta  erat. 
Quo  magis  contra  exspectationem  mihi  contigit,  quum  autumno  anni  praeteriti  liquorem  aquosum 
e naribus  aegroti  cujusdam,  basi  cranii  manifesto  fracta  emanantem,  inquirerem,  ut  nullum  exstare 
chemicuin  sachari  indicium  viderem. 


*)  Etiam  novissimis  a Claudio  Bernardo  factis  experimentis  probatum  est,  in  liquido  cephalo-rhachideo 
constantem  inesse  sachari  partem,  et  quidem  non  solum  post  digestionem,  sed  etiam  post  complures  inediae  dies. 
(Cfr.  Claude  Bernard,  lecons  de  physiologie  experimentale  pl.  .'106).  Contra  in  Luschkae  monographia  ne  uno  qui- 
dem verbo  de  sachari  praesentia  mentio  facta  est.  Cfr.  Luschka,  die  Adergeflechte  des  menschl.  Gehirnes). 

Fr.  R . . . . vir  quadraginta  tres  annos  natus  die  Octobris  XVI  anni  MDCCCLV  sub  me- 
ridiem exalto  in  aream  horrei  decidit  et  tam  graviter  quidem  laesus  est,  ut  mentis  inops  jaceret. 
Sub  vesperum  in  nosocomium  chirurgicum  delatus  est.  Femoris  sinistri  fractura  transversa,  con- 
tusio podicis  et  regionis  lumbaris  gravior,  levissima  integumentorum  cranii  supra  os  dextrum  parietale 
animadversae  sunt.  Nulla  praeterea  conspicua  laesio.  E naribus  lente  stillat  sanguis  tenuiter 
liquidus,  qui  post  ipsum  casum  copiosissime  fluxerat,  proximis  autem  horis  parcius  provenerat. 

Statu  prostratus  jacet  aegrotus  somnolento,  ex  quo  non  facile  expergefit.  At  interdum  se 
occipitis  doloribus  acerbis  vexari  eo  videtur  indicare,  quod  cum  gemitu  et  querelis  cervicem  vel 
occiput  prehendat,  in  quibus  tamen  ne  levissima  quidem  reperitur  laesio.  Respiratio  accelerata, 
stertorosa ; pulsus  centenarius;  facies  aliquantum  dextrorsum  distorta  et  in  querendi  loquendique 
conaminibus  sinistra  ejus  pars  minus  quam  dextra  movetur.  Itaque  venae  sectio  duodecim  unciarum 
facta,  clysma  de  aceto  applicatum,  gelida  fomenta  capiti  et  fronti  imposita,  potus  ex  nitro  cum 
natro  sulphurico  paratum  administratum.  Proximo  mane  sanguis  jam  admodum  tenuiter  liquidus 
usque  ex  apertura  nasi  parco  stillicidio  editur.  Sensorio  aegrotus  utitur  liberiore , etiamsi  de  vale- 
tudine interrogatus  difficulter  et  lenta  dubiaque  voce  respondet,  dolores  occipitis  incusans.  Interdiu 
liquor  e naribus  profluens  usque  pallidior  fit,  ita  ut  vespera  aquam  tantum  sanguineo  colore  per- 
tinctam  sistat.  Die  X\  III  Octobris  liquor  emanans  colorem  leviter  e luteo  rubescentem  exhibet. 
Horae  igitur  spatio  circiter  uncia  liquoris,  ut  chemica  inquisitio  fiat,  colligitur.  Eodem  tempore 
palpebrae  utriusque  oculi  colore  ex  rubro  coeruleo  tingi  incipiunt , et  sanguine  largiter  effuso  intu- 
mescere. Conjunctiva  bulbi  libera.  Effluvium  sub  vesperam  omne  cessat  et  proximo  demum  mane 
revertitur,  dimidiamque  horae  partem  perdurans  postea  non  redit.  Proximis  diebus  palpebrae 
superiores  paullatim  in  tubera  atro  - purpurea , ovum  gallinaceum  dimidium  magnitudine  aequantia 
intumuerunt,  ita  ut  bulbus  plane  obtegeretur,  cujus  tamen,  ut  serius  apparuit,  conjunctiva  prorsus 
intacta  manserat.  Pariter  proximo  tempore  paresis  levior , et  deminuta  sensibilitas  in  sinistris  ex- 
tremitatibus et  superiore  et  inferiore  manifesto  apparuere.  — Ceterum  inter  convalescentiam  nova 
j symptomata  cerebralia  non  provenere.  Symptomata  basis  cranii  fracturam  arguentia,  praeter  hemi- 
plegiam, quae  quidem  proximis  mensibus  non  multum  imminuebatur,  alterius  hebdomadis  decursu 
! evanuerunt.  Fractura  femoris  decem  hebdomadibus  consolidata,  aegrotus  solummodo  ob  profun- 
dum decubitum  in  calce  sinistra  ortum  in  nosocomio  retinebatur.  Qui,  quum  post  quartum  mensem 
dimitteretur,  ceterum  bene  se  habuit,  sed  hemiplegia  etiamtum  perstabat , et  aegrotus  de  debilitate 
et  formicatione  brachii  sinistri  querebatur , ita  ut  motus  eo  perficiendos  trepido  quodam  et  impedito 
modo  ageret.  Exinde  status  aegroti  parum  mutatus  est.  Quem  quum  annuo  spatio  post  fortuito 
conspicerem,  conditione  utebatur  certe  admodum  parum  mutata. 

Atque  equidem  persuasum  habeo  cranii  hic  fracturam  affuisse,  nec  quidquam  dubito  quin 
inventuri  fuissemus,  si  infaustus  exitus  fuisset,  fissuram  foveam  cranii  anticam  et  dextram  pene- 
trantem. Attamen  liquor,  qui  naso  emanavit,  certe  non  sine  dubitatione  pro  liquore  cerebrospinali 
haberi  potest,  utpote  qui  sacharum  non  continuerit. 

Etenim  pars  collecti  fluidi  statim  recens  a me  inquisita  est.  Serum  erat  pellucidum  leviter- 
que  luteolum,  qualis  aqua  in  qua  caro  elota  est.  Conquassatum  vix  spumabat.  Microscopio  in 
usum  vocato  parcae  cellulae  epitheliales  et  corpuscula  sanguinis  haud  mutata  inveniebantur.  Nec 
coctione , nec  acido  nitrico  coagulatio  excitabatur.  Natrium  chloratum  inesse  facile  apparebat. 


Sacharum  contra  cupri  sulphurici  auxilio  indagari  non  potuit.  Altera  pars  fluidi , id  quod  illu- 
strissimi Heixtzii  benignitati  debeo,  in  laboratorio  chcmico  publico  inquisita  est.  Inventa  sunt 
sachari  nihil,  albuminis  vestigia,  natrii  chlorati  non  parva  portio. 

Nolim  videri  nimium  tribuere  huic  exemplo,  quum  nulla  fuerit  anatomica  post  mortem 
inquisitio.  Neque  enim  est  negandum  posse  illud  fluidum , etiamsi  sacharo  carens,  in  cavo  cranii 
exortum  esse.  Fluxu  diutius  perdurante  veri  simile  est,  fore  ut  transsudatum  vicarium  denique  pro 
ipso  secreto  effundatur  et  liquor  postremo  mere  aquosus  emanet.  Quare  concedendum  est  solum- 
modo liquori  initio  collecto  sacharum  certo  inesse  oportere.  Quae  quamvis  ita  sint,  tamen  hunc 
casum  hoc  loco  non  praetereundum  esse  putavimus,  quoniam  maxime  idoneus  videtur,  qui  cum  eo, 
quem  postremo  descripsimus,  comparetur,  et  quoniam  liquet,  posse  factum  esse,  ut  solum  ex  fractura 
ossis  proxime  siti  sanguinis  ad  tunicam  mucosam  narium  fluxio  et  inde  transsudatio  serosa  per  eam 
tunicam  orta  sit. 

Secundum  haec  omnia  certe  vis  diagnostica  et  momentum  fluxibus  aquosis  e naribus  prorum- 
pentibus per  se  exiguum  inest,  praesertim  quum  certi  casus  liquoris  cerebrospinalis  fracta  basi 
cranii  per  nares  evacuati  rarissime  observati  sint.  Aliter  se  habent  ejusdem  generis  effluvia,  quae 
ex  meatu  auditorio  externo  oriantur.  Horum  enim  major  numerus  certis  probatus  est  observatio- 
nibus. Sed  certe  ne  hic  quidem  liquor  cerebrospinalis  unicus  seri  fons  est,  nec  effluvium,  si  evenit, 
pro  certo  fracturae  cranii  argumento  habendum.  Sic  Houel*)  tradidit  Ferrium  in  casu  quodam 
LXIII  unciarum  seri  ex  aure  effluvium  observasse,  quumque  tribus  annis  post  fortuito  ad  cadaveris 
dissectionem  ventum  esset,  neque  in  tunicis  cerebri  neque  in  osse  petroso,  ullum  vestigium  direm- 
tionis,  quae  antea  fuisset,  inventum,  solam  membranam  fenestrae  ovalis  ruptam  fuisse  visum  esse. 
At  majoris  momenti  alter  casus  est,  quem  Prescott-Hewettius  observavit,  et  in  quo  aegrotus  morti 
succubuit.  Hic  quoque,  dum  vita  erat,  effluvium  serosum  et  copiosum  quidem  exstitit,  verum 
facta  cadaveris  inspectione  nulla  apparuit,  quam  ille  suspicabatur,  ossis  fractura.  Huc  aliae  accedunt 
observationes  in  quibus  fractura  quidem  non  defuit,  sed  ruptura  membranarum  cerebri  non  inventa 
est,  quod  in  casu  a Nelatonio  descripto  evenit.  Quamquam  neque  talibus  relationibus  nimium 
tribuendum  est,  quoniam,  id  quod  Berardus  monuit,  ruptura,  transversis  ossis  petrosi  fracturis 
respondens,  saepe  exstat  in  sacco  illo  spurio  vel  coeco , quo  meatus  auditorius  internus  vestitur. 
Quod  si  fit  rupturam  facile  Oculos  fallere  apparet.  Certe  mihi  persuasum  est  etiam  quae  ex  poro 
acustico  externo  evacuantur , effluvia  traumatica  et  serosa  non  ubique  ex  spatiis  subarachnoidealibus 
oriri.  Verum  in  explicanda  hujus  rei  natura  magna  restat  difficultas,  quod  vestimentum  illius 
meatus  ad  acutas  et  serosas  transsudationes  parum  inclinat,  atque  etiamsi  in  uno  quoque  casu  cavum 
tympani  esse  adapertum  ruptamque  membranam,  qua  clausum  est,  supponere  velimus,  confitendum 
est,  tunicam  illam  mucosam,  ex  quo  liquor  ortus  esse  possit  , non  satis  magnam  ad  tantas  profu- 
siones videri. 

Pariter  in  hyclrocephalo  ventriculorum  copiosas  evacuationes  seri  per  nares  fieri  notum  est. 
Quae  antehac  criticae  habitae  sunt,  quoniam  animadversum  fuit,  post  eas  cranii  volumen  et  ambitum 
imminui,  et  symptomata  cerebralia  remitti.  His  quoque  evacuationibus  in  parvo  exemplorum 


*)  Houel  Gazette  helulomadaire  de  medecine  et  de  chirurgie  Yol.  II.  pg.  140. 

numero , quae  Brunsius  literis  mandavit , liquorem  cerebrospinalem  fontem  esse , cadaverum  in- 
quisitionibus demonstratum  est.  Sed  haec  pauca  videntur  pro  frequentia  hydrorrhoeae  nasalis  in 
hydrocephalis  obviae.  Etiam  praeterito  anno  Sedgwickius  novum  casum  retulit,  ubi  in  infante  bienni 
hydrocephalo  affecto,  anni  spatio  interjecto  fluxus  ille  nasalis  bis  magno  cum  morbi  lenimine  pro- 
venit , ac  serius  sanatio  perfecta  successisse  perhibetur.  Liquorem  autem  cerebrospinalem  in  hydro- 
cephalo non  unicum  fontem  esse  fluxus  habendum,  jam  inde  liquet,  quod  Richterus  hydrorrhoeam 
criticam  in  oedemate  externo  cutis  cranii  obvenientem  notavit.  Itaque  in  hydrocephalo  quoque  uter- 
que fons  concedendus.  Quod  symptoma  tum  criticae  salivationi  et  copiosis  urinae  excretionibus  coae- 
quandum est,  post  quas  cranii  ambitus  cito  et  manifesto  minuebatur.  Nostrum  hoc  tantum  fuit, 
ut  demonstraremus,  in  re  illa  explicanda  commodius  fortasse  quam  circumspectius  actum  esse. 

Ceterum  acutae  et  maxime  profusae  narium  evacuationes  omnibus  temporibus  observatae  sunt. 
Haud  pauci  ejus  generis  casus  in  literis  ut  exempla  coryzae  profusissimae  notati  reperiuntur. 
Canstadtius  inter  alias  observationes  eodem  spectantes  et  a Bidlovio  et  Sementinio  aliisque  factas 
casum  a Morgagnio  relatum  refert,  feminae  Venetae,  quae  singulis  horis  semiuncias  seri  per  nares 
profundebat  eamque  ob  causam  in  marasmum  decidit.  Kingius  *)  mentionem  facit  feminae  quinqua- 
ginta duo  annorum,  ad  cutis  hydropem  inclinantis,  ceterum  bene  valentis  et  recte  menstruatae,  quae 
tribus  tunc  mensibus  continuo  per  dies  noctesque  fluxu  aquoso  profusissimo  ex  sinistra  nare  labo- 
ravit, ita  ut  quotidie  mensura  liquoris  effunderetur,  atque  timendum  esset,  ne  mulier,  fluido 
interdum  in  glottidem  destillante,  suffocatione  subita  exstingueretur.  Neque  ego  dubito  exem- 
plum anno  praeterito  a Hervieux  **)  literis  mandatum  huc  referre.  De  homine  agitur  quinque  et 
triginta  annorum,  rheumatismo  articulorum  affecto,  quem  compluribus  deinceps  noctibus  magnas  fluidi 
serosi  copias  — una  quidem  nocte  sesquilibram  — per  os  ejecisse  narrat.  Accurata  inquisitione  in- 
stituta apparuit , liquorem  parvis  guttulis  de  velo  palatino  et  de  uvula  in  radicem  linguae  continuo 
decidere.  Oris  et  pharyngis  exploratio  nil  abnorme  exhibuit ; tussis  febrisque  nullae ; cauterisationes 
faucium  argento  nitrico  factae  inutiles.  Contra  postremo  malum  tribus  dosibus  chinini  sulphurici, 
propter  typum  intermittentem  » pharyngorrhoeae « propinatis,  sublatum  est.  Hervieux  simul 
unicum  sibi  cognitum  simile  exemplum  memorat,  cujus  Graves  autor,  feminae  scilicet,  quae  post 
graviorem  leucorrhoeam,  quam  anascara  et  gastralgia  secutae  erant,  viginti  quatuor  horis  sesqui- 
pintam  fluidi  pariter  ex  palato  et  ex  postico  pharyngis  pariete  stillantis  ejecerit.  Qua  ratione 
commotus  Hervieux  his  in  exemplis  de  ptyalismo  agi  dixerit,  quocum  praeter  exspuendi  symptoma 
nihil  commune  habeant,  equidem  non  intelligo.  Neque  enim  longius  a veritate  abesse  mihi  vide- 
bor si  fluidum  per  os  ejectum  de  choanis  defluxisse  et  in  cavo  narium  ortum  esse  posuero. 


*)  cfr.  Schmidfs  Jahrb.  Bd.  II. 

**)  cfr.  Schmidt’s  Jahrb.  1856. 

THESES  DEFENDENDAE. 

1 ) Omnis  cellula  a cellula. 

2)  Inter  tumores  non  sola  carcinomata  malignitate  excellunt. 

3)  Phlebitis  rarissimam  pyaemiae  causam  sistit. 

4)  In  articulorum  morbis  nova  opus  est  nomenclatura. 

5)  In  amputatione  cruris  sectio  Blasii  obliqua  praeferenda. 

6)  Cysto varii  exstirpatio  minus  periculosa  quam  punctio  palliativa. 

